ישיבת מליאה, כנסת 15, פרוטוקול מספר 23, 1999-08-05 00:00

אברהם בורג: רבותי חברי הכנסת וחברותיה, אני מתכבד לפתוח את הישיבה הזאת של הכנסת, כנס מיוחד – היום יום חמישי, כ"ג באב התשנ"ט, 5 באוגוסט 1999.

אברהם בורג: חברי הכנסת, אבקשכם לקום.

אברהם בורג: בבקשה.

אברהם בורג: (חברי הכנסת מכבדים בקימה את זכרו של המנוח.

אברהם בורג: )

אברהם בורג: הכנסת מרכינה את ראשה לזכרו של שר הדתות לשעבר, סגן שר הבריאות לשעבר וחבר הכנסת מהכנסת השנייה ועד הכנסת השמינית, ד"ר יצחק רפאל, זיכרונו לברכה.

אברהם בורג: יצחק רפאל זכה והיה לאחד מהחברים המייסדים ופורצי הדרך של מסלולי דרכיה של הציונות הדתית.

אברהם בורג: היה איש רוח, תלמיד חכם, שראה בתרומה לחברה ערך חשוב וטעם לחייו.

אברהם בורג: בפעילותו הציבורית הענפה הציב לעצמו יצחק רפאל יעד להעמיק את החינוך היהודי היונק מחוכמת הדורות.

אברהם בורג: שנים רבות הקדיש להבאת גלי העלייה ההמונית לארץ ונרתם בכל מאודו למען קליטתה.

אברהם בורג: יצחק רפאל נמנה עם החוקרים המובהקים של החסידות והיהדות, ופרסומיו ומאמריו המאלפים הקנו לו שם בקהילה התורנית ובקהילה המדעית.

אברהם בורג: בין מפעלי חייו "מוסד הרב קוק", והוא עדות ליצירתו והנצחת זכרו.

אברהם בורג: לציונות הדתית אבד אחד מבכירי בניה, מנהיג ומורה דרך.

אברהם בורג: למשפחתו אבד אב אוהב ומסור, ולמשפחתי ולי אבד ידיד נאמן.

אברהם בורג: יהי זכרו ברוך.

אברהם בורג: ברוך דיין האמת.

אברהם בורג: נא לשבת.

אברהם בורג: רבותי חברי הכנסת וחברותיה, ראש הממשלה ביקשני להודיע, כי על-פי סעיף 36(א) לחוק-יסוד: הממשלה, השר יצחק כהן מילא את מקומו של שר העבודה והרווחה מיום ט"ז באב התשנ"ט, 29 ביולי 1999, ועד ליום י"ז באב התשנ"ט, 30 ביולי 1999.

אברהם בורג: שר העבודה והרווחה חזר ארצה ביום י"ז באב התשנ"ט, 30 ביולי 1999.

אברהם בורג: אנחנו נעבור להודעת הממשלה על צירוף שרים לממשלה.

אברהם בורג: יכול להיות שהממשלה חזרה בה?

אברהם בורג: חבר הכנסת וילנאי, אתה נוגע בעניין, אולי יש לך איזה מידע שאנחנו לא יודעים?

מתן וילנאי: אני נוגע בעניין אחר.

אברהם בורג: אתה נוגע בעניין אחר, אז מה אנחנו עושים?

רחבעם זאבי: תפזר את הישיבה.

דני נוה: אפשר לחזור אחרי הפגרה.

אברהם בורג: זה נכון, אבל זה נראה לי קצת מוגזם הפעם.

אברהם בורג: נכריז על הפסקה של חמש דקות?

אברהם בורג: ראש הממשלה מגיע?

אברהם בורג: אנחנו נכריז על הפסקה של עשר דקות.

אברהם בורג: תודה רבה.

אברהם בורג: (הישיבה נפסקה בשעה 12:03 ונתחדשה ב-12:11.

אברהם בורג: )

אברהם בורג: רבותי חברי הכנסת, אני מתכבד לחדש את הישיבה.

אברהם בורג: אנחנו נעבור לסעיף ב' בסדר-היום: הודעת הממשלה על צירוף שרים לממשלה ודיון.

אברהם בורג: אדוני ראש הממשלה, בבקשה.

אהוד ברק: אדוני היושב-ראש, כנסת נכבדה, אני מתכבד להודיע לכנסת, כי בהתאם לסעיף 33(ה) לחוק-יסוד: הממשלה, החלטתי לצרף כשרים נוספים לממשלה את חבר הכנסת חיים אורון בתפקיד שר החקלאות ופיתוח הכפר; את חבר הכנסת מתן וילנאי בתפקיד שר המדע; את חבר הכנסת אמנון ליפקין-שחק בתפקיד שר התיירות; את חבר הכנסת מיכאל מלכיאור בתפקיד שר במשרד ראש הממשלה, שיופקד על ענייני תפוצות וחברה; ואת הפרופסור יעל יולי תמיר בתפקיד השרה לקליטת העלייה.

אהוד ברק: בהתאם לסעיף 3(ג) לחוק-יסוד: הממשלה, אני מבקש את אישור הכנסת למינויים אלה.

אהוד ברק: אדוני היושב-ראש, רבותי חברי הכנסת, השרים המצטרפים היום לממשלה מייצגים דברים טובים בחברה שלנו.

אהוד ברק: הם מביאים אתם ניסיון חיים ותרומה סגולית וערכית מקשת רחבה של תחומים.

אהוד ברק: חיים אורון, בן התנועה הקיבוצית, הוא פרלמנטר ותיק, שיעשיר את הממשלה מניסיונו וממרצו.

אהוד ברק: מתן וילנאי, בנו של הגיאוגרף של ארץ-ישראל זאב וילנאי, הקדיש את חייו לצה"ל ולביטחון ישראל, הגיע לתפקיד סגן הרמטכ"ל, וכאזרח נרתם להתמודד עם הבעיות החברתיות שעל סדר-יומנו.

אהוד ברק: אמנון ליפקין-שחק, שרק בשנה שעברה סיים את כהונתו כרמטכ"ל של צה"ל אחרי שירות צבאי מפואר ורב-עלילות.

אהוד ברק: מיכאל מלכיאור, בן לשושלת רבנים, ששירתה במשך דורות את הקהילות היהודיות בסקנדינביה ועלה לארץ וחבר אלינו במאבק למען הגברת אחדות בעם וגישור על פערים.

אהוד ברק: ואחרונה חביבה, יעל יולי תמיר, תלמידתו של סר ישעיהו ברלין, שקנתה לה שם בתחום הפילוסופיה של הפוליטיקה.

אהוד ברק: היא איננה יושבת רק במגדל השן האקדמי, אלא מובילה מאבקים למען זכויות האזרח ונגד אלימות בחברה.

אהוד ברק: אדוני היושב-ראש, חברי הכנסת, בהתאם לסעיף 37(א) לחוק-יסוד: הממשלה, הנני מתכבד להודיע לכנסת על מינוי סגני השרים הבאים: כראש הממשלה ושר הביטחון מיניתי את חבר הכנסת אפרים סנה לתפקיד סגן שר במשרד הביטחון.

אהוד ברק: שר החוץ מינה, באישור ראש הממשלה, את חבר הכנסת נואף מסאלחה לתפקיד סגן שר במשרד החוץ.

אחמד טיבי: ערבי יכול להיות רק סגן.

רחבעם זאבי: יהודי לא יכול להיות אצלכם אפילו אזרח.

איוב קרא: איזו הצדקה – – – בשביל מה צריך כל כך הרבה סגנים?

אברהם בורג: כדי לייצג אותך.

אברהם בורג: תודה.

אהוד ברק: שר האוצר מינה, באישור ראש הממשלה, את חבר הכנסת נסים דהן לתפקיד סגן שר במשרד האוצר.

אהוד ברק: שר החינוך, התרבות והספורט מינה, באישור ראש הממשלה, את חבר הכנסת שאול יהלום לתפקיד סגן שר במשרד החינוך, התרבות והספורט.

אהוד ברק: שר החינוך, התרבות והספורט מינה, באישור ראש הממשלה, את חבר הכנסת משולם נהרי לתפקיד סגן שר במשרד החינוך, התרבות והספורט.

לימור לבנת: בלי סמכויות.

אהוד ברק: השר לענייני דתות מינה, באישור ראש הממשלה, את חבר הכנסת יגאל ביבי לתפקיד סגן שר במשרד לענייני דתות.

אהוד ברק: שר התקשורת מינה, באישור ראש הממשלה, את חבר הכנסת יצחק וקנין לתפקיד סגן שר במשרד התקשורת.

אהוד ברק: בהתאם לסעיף הנ"ל בחוק-יסוד: הממשלה, ייכנסו סגני השרים לתפקידם מייד עם מסירת הודעה זו.

אהוד ברק: אדוני היושב-ראש, חברי הכנסת, ברצוני להודיע לכנסת, כי לאחר שיאושר צירופה לממשלה של השרה לקליטת העלייה, ולאחר מסירת הצהרת האמונים שלה, תמונה חברת הכנסת מרינה סולודקין לתפקיד סגן שר במשרד לקליטת העלייה.

אהוד ברק: הודעה על כך תימסר לכנסת עוד היום, לאחר גמר ההליכים, כמתחייב מן החוק.

אהוד ברק: תודה רבה.

אברהם בורג: תודה רבה, אדוני.

דני נוה: כמה תיקים אתה מתכוון לתת בהמשך הדרך?

סילבן שלום: לגבי שר המדע.

סילבן שלום: אמרת רק שר המדע.

סילבן שלום: מה עם תרבות וספורט – זה ירד ממשרד המדע?

רחבעם זאבי: מי נשאר בכנסת, שיגידו לנו.

לימור לבנת: למה צריך ממשלה כל כך רחבה?

אברהם בורג: רבותי חברי הכנסת, שנותרו חברי כנסת ללא משרות ממשלתיות, ישתתפו בדיון באופן פעיל.

אברהם בורג: ראשון הדוברים יהיה השר לשעבר חבר הכנסת אריאל שרון.

אברהם בורג: ועדת הכנסת קבעה דיון משולב במסגרת הודעות סיעות.

אברהם בורג: חבר הכנסת שרון, בבקשה.

לימור לבנת: – – –

אברהם בורג: חברת הכנסת לבנת, במקורותינו כתוב: כל המוסיף מוסיפין לו.

אברהם בורג: כל המרבה הרי זה משובח.

לימור לבנת: כל המוסיף גורע.

איוב קרא: אדוני, הם חוגגים על חשבון כספי הציבור.

איוב קרא: תראה אילו חגיגות.

איוב קרא: עם ישראל ישפוט אותם.

יהושע מצא: אדוני יושב-ראש הכנסת, זה נכון שהרחבת השולחן נעשתה בשבת?

יהושע מצא: העבודות נעשו בשבת?

אברהם בורג: תודה רבה.

אברהם בורג: אני מבקש לשבת, רבותי.

אברהם בורג: זה לא מכובד.

אברהם בורג: הדובר הראשי מטעם סיעות האופוזיציה עומד כבר דקות ארוכות ומחכה.

אברהם בורג: השר כהן, בבקשה.

אברהם בורג: סגן השר ביבי.

אברהם בורג: חבר הכנסת וילנאי, חברת הכנסת מאור, אני מבקש לשבת.

אברהם בורג: תודה רבה.

אברהם בורג: אדוני חבר הכנסת שרון, בבקשה.

אריאל שרון: כבוד היושב-ראש, כנסת נכבדה, עם הקמת הממשלה אמרתי מעל הדוכן הזה, שאם תעשה הממשלה צעדים חיוביים, צעדים שיתרמו להתפתחותה של ישראל, לרווחתה של ישראל, לביטחונה, צעדים שיקדמו את השלום – נתמוך בצעדים אלה.

אריאל שרון: לצערי, עד היום מהצעדים האלה עוד לא ראינו מאומה.

אריאל שרון: לעומת זאת, אמרתי אז, כי אם ייעשו פעולות שליליות, ניאבק בהן מאבק אופוזיציוני תקיף, ואני רוצה לציין לשבח את סיעת הליכוד על מאבקה התקיף בהצעה הפסולה שלפנינו.

אריאל שרון: אני רוצה לומר מראש, אינני רוצה לפגוע בדברי בהרגשתם, אולי בלבותיהם הפועמים של המועמדים להיות שרים, כאן לא מדובר בעניין אישי, יש לי הערכה לאנשים; כאן לא עוסקים בכלל בבעיה אישית, וזאת אכן הצעה פסולה מיסודה.

אריאל שרון: מדיניות השקיפות שעליה הכריז ראש הממשלה הפכה, לצערי, למדיניות של אטימות.

אריאל שרון: ההבטחה לכבד את שלטון החוק ולשקיפות מלאה בניהול הממשלה הפכה לאטימות.

אריאל שרון: שמעתי את ראש הממשלה קורא, כאן, מעל דוכן הכנסת, את נוסח ההצעה – כאילו לאור השינוי או לפי חוקת היסוד הוא מביא את הגדלת הממשלה.

אריאל שרון: הרי כולנו יודעים שלא כך היו הדברים; הרי הדברים סוכמו מראש, וגם כאן נאמרו מעל דוכן הכנסת בעניין זה דברים בלתי נכונים.

אריאל שרון: אטימות לשלטון החוק, אטימות לצורך באמירת האמת, אטימות לכך שמדובר בבזבוז כספי ציבור, אטימות לרחשי לב הקהל, אטימות לצרכים של שכבות שנמצאות במצוקה, וכל זאת כדי להבטיח כיסאות לשותפים קואליציונים.

אריאל שרון: רבותי, לא חשוב איזה מספר תביאו הנה.

אריאל שרון: המספר שנקבתם, של 10 מיליוני שקלים, או המספר האמיתי שאנחנו יודעים לפחות מקיומו של משרד אחד שבוטל, בעת שבוטל, ועלותו היתה 20 מיליון שקלים, או ההערכות הקודמות של האוצר לגבי ההוצאות.

אריאל שרון: אני מניח שראש הממשלה איננו מצפה שאנשים שהוא צירף לממשלתו, והוא הרבה לציין את מעלותיהם ואת ניסיונם, ישבו בחיבוק ידיים.

אריאל שרון: הרי הם צריכים גם כן לעשות משהו.

אריאל שרון: אבל אפילו אם זה יהיה רק התקציב הזעום והבלתי-נכון שהצגתם, רק אם זה יהיה, יש כאן בעיה, יש כאן סמל, יש כאן בעיה מוסרית ממדרגה ראשונה, ולא חשוב מה גודל הסכום.

נעמי בלומנטל: תאמר את האמת:

נעמי בלומנטל: הוא קנה שלטון בכסף.

נעמי בלומנטל: זה, בדיוק, מה שמבקרת המדינה אמרה.

נעמי בלומנטל: הוא קנה את הקולות שלהם בהצבעה.

אברהם בורג: תודה.

נעמי בלומנטל: – – – פשוט בכסף.

אברהם בורג: אני בטוח שלחבר הכנסת שרון יש תשובה מוחצת על הקריאה הנוקבת הזאת.

נעמי בלומנטל: אני גם בטוחה אבל אני אומרת את הדברים – – –

אברהם בורג: תודה.

אברהם בורג: תודה רבה.

אברהם בורג: תודה רבה.

נעמי בלומנטל: אנחנו מחכים לתשובה של ראש הממשלה – – –

אברהם בורג: היא תינתן במועדה ללא ספק.

עוזי לנדאו: הוא לא נותן שום תשובה – – –

אברהם בורג: אני מודה לך על תיאור המצב, חבר הכנסת לנדאו.

אריאל שרון: אדוני היושב-ראש – – –

עוזי לנדאו: – – –

אברהם בורג: תודה רבה.

אברהם בורג: חבר הכנסת שרון, בבקשה.

אריאל שרון: אדוני היושב-ראש, אדוני ראש הממשלה, על ממשלתך עוד ייכתב: קנית שלטון בכורסאות מעור של צבי.

אריאל שרון: השמאל אומר: בשביל השלום אנחנו מוכנים לכול.

אריאל שרון: אנחנו מוכנים לכל סבל פיזי ונפשי, אפילו להתכווץ מעט סביב שולחן הממשלה.

אריאל שרון: זאת אומרת, השמאל, שאתה, אדוני ראש הממשלה, הינך נציגו, אני אומר בכאב, הופך לנציגו הנאמן לאור הדברים האחרים המתרחשים מיום ליום כדי להביא למדינה מצומקת עם סכנות לביטחונה ולקיומה.

אריאל שרון: אדוני ראש הממשלה, הקמת ממשלה מנופחת.

אריאל שרון: לאן אתה מוביל?

אריאל שרון: אני אומר את זה באמת בהערכה.

אריאל שרון: אני שואל: לאן אתה מוביל?

אריאל שרון: הכול נמהר.

אריאל שרון: לעינינו מתרחש דבר מוזר: הבטחת לתגמל את אלה שעזרו לך להיבחר, אלה שחזונם הלאומי הרקיע עד ליעד העליון של הפלת ראש ממשלה, ואלה שסייעו לך בדרכים אחרות, ואינני רוצה להרחיב על כך.

אריאל שרון: אבל הבטחת, אדוני ראש הממשלה, גם לקשישה השוכבת בפרוזדור בית-החולים, השוכבת שם מבוישת.

אריאל שרון: לחולה הזאת ולחולים נוספים, אפילו בהוצאות המאוד-מופחתות ובלתי ריאליות שאתם מציגים ניתן היה להשכיבם בחדר, לא חשופים במסדרונות לעיני מאות מבקרים.

אריאל שרון: אדוני ראש הממשלה, הבטחת לקשישה הזאת, הבטחת.

אריאל שרון: הבטחת גם לילדי הגן.

אריאל שרון: הבטחת סיוע לשכבות מצוקה.

אריאל שרון: ותרשה לי בהזדמנות זאת להגיד לך, אדוני ראש הממשלה, עוד דבר אחד: אתה מרבה לדבר על כך שזו הממשלה של כולם.

אריאל שרון: זאת אתה אומר כל הזמן.

אריאל שרון: אתה הבטחת גם לדאוג לעובדים כולם כראש ממשלה של כולם, ואני שואל אתכם, אתם דואגים לעובדים?

אריאל שרון: תרשה לי בהזדמנות זאת לומר לך: כבר התחלתם שוב בדרככם הנלוזה, הידועה.

אריאל שרון: אתם מפטרים עובדים חברי ליכוד, לא רק צמרת מינהלית.

אריאל שרון: צמרת מינהלית, אנשים רוצים לעבוד בה עם אנשים שהם רוצים.

אריאל שרון: לא רק צמרת מינהלית אלא עובדים בעלי דרגות שכר נמוכות, פועלים, מגישות תה.

אריאל שרון: אני פונה אליך: תבדוק, תבקש מהשרים לדווח לך, תראה את הזעקה שכבר עולה מהשטח.

אריאל שרון: אתה אומר: זו ממשלה של כולם.

אריאל שרון: בבקשה, תהיו ממשלה של כולם גם בדאגות.

אריאל שרון: אני כבר קיוויתי ואני כבר חשבתי שהדברים האלה נפסקו, ואני אומר את זה, דרך אגב, לכל שרי הממשלה; זה לא בפלג כזה או בפלג אחר.

אריאל שרון: אתם ממשלה של כולם – תדאגו לכולם.

אריאל שרון: אני רוצה לומר לכם, אני כבר נאלצתי להקים בליכוד קבוצת עורכי-דין מתנדבים, יש כבר למעלה מ-20 עורכי-דין, כדי שייאבקו משפטית, ולא נרפה מן העניין.

אריאל שרון: אני האמנתי שמדינת ישראל כבר השתחררה מהדבר הזה.

אריאל שרון: עוד לא חיממתם כיסאות – כבר פיטרתם, סילקתם, עובדי כפיים, מנקי מבנה, מגישות תה וקפה, ואני פונה אליך אישית ומבקש ממך לבדוק את הנושא.

אריאל שרון: אנחנו, משפטית, נקטנו צעדים, ואנחנו ניאבק משפטית בכל מקרה של שרירות מפלגתית וקיפוח על-ידי חברי ממשלתך.

אריאל שרון: יכולתם לפעול בקהילה בעזרה – אני רואה שיש ויכוח ביניכם, כנראה, מי פיטר יותר – – –

רן כהן: לא.

רן כהן: אנחנו מתווכחים אצל מי אתה מינית יותר.

יהושע מצא: למנות זה לא לפטר.

אריאל שרון: הנה דוגמה – – –

יהושע מצא: לפטר זה לא למנות.

רן כהן: – – –

אריאל שרון: הנה דוגמה של אטימות לב – – –

קריאות: – – –

יהושע מצא: למנות זה לא לפטר.

אריאל שרון: רבותי הנכבדים – – –

רן כהן: – – –

יהושע מצא: תתבייש.

איוב קרא: אתה העלית את מחיר הלחם, זה יותר גרוע.

איוב קרא: העלית את מחיר הלחם, איש ליכוד לשעבר.

אברהם בורג: תודה רבה.

אברהם בורג: תודה.

קריאות: – – –

רן כהן: זו ממשלה שלך; מה אתה – – –

איוב קרא: – – –

אברהם בורג: אדוני ראש הממשלה, הממשלה זקוקה עוד לקצת זמן לקריאות ביניים?

רן כהן: – – –

איוב קרא: ב-5% העלית את מחיר הלחם – – –

רן כהן: – – –

אברהם בורג: השר כהן, אתה זקוק עוד למעט זמן לקריאות ביניים?

אברהם בורג: תודה.

אברהם בורג: חבר הכנסת איוב קרא, סיימת את קריאותיך או שאתה זקוק עוד למעט זמן?

אברהם בורג: אני מודה לך.

אברהם בורג: חבר הכנסת שרון, בבקשה.

אריאל שרון: הייתי אומר, שזו דוגמה אמיתית של אטימות לב.

אריאל שרון: אנחנו לא פיטרנו עובדים בגלל השתייכות מפלגתית.

אריאל שרון: לא עשינו את זה.

רן כהן: מיניתם בגלל השתייכות מפלגתית.

אברהם בורג: השר כהן.

אריאל שרון: אני מקווה ושמח על כל אדם שאפשר למנות ולתת לו פרנסה.

נעמי בלומנטל: 300,000 מובטלים.

נעמי בלומנטל: אתם עוד לא התחלתם – – –

אברהם בורג: שישה כבר פתרנו הבוקר.

לימור לבנת: אדוני היושב-ראש, שמונה.

איוב קרא: 32 סודרו.

אברהם בורג: חבר הכנסת שרון, בבקשה.

אריאל שרון: רבותי, כדאי לדעת: הימים שבהם חשבו כאן שרק אנשי צד מסוים של המפה הפוליטית יכולים לקבל עבודה בכבוד, חלפו.

אריאל שרון: לצערי, אנחנו רואים סימנים, ולכן אני פונה לראש הממשלה.

אריאל שרון: אנחנו נעקוב אחרי הדברים האלה.

אריאל שרון: כמו בחרב ששלפתם מייד – את הראשים של מי אתם מורידים?

אריאל שרון: – של נשים קשישות שעובדות בניקיון.

אריאל שרון: יכולתם לפעול בקהילה בעזרה לתלמידים בלימודים, בשכונות, בערי פיתוח, בחוגים במחירים מוזלים, בלימוד עברית ובמתן אפשרות למידע, וככל שהציבור הוא במצוקה והוא דל יותר, נגישותו למקורות מידע קטנה יותר.

אריאל שרון: גם את זה אפשר היה לעשות.

אריאל שרון: אני אומר לכם, שאם אקח רק את המחיר שלכם – מאחר שאנחנו עוסקים עכשיו בפעולה הזאת ופתחנו בפעולה כזאת – אני רוצה לומר לכם, שבמחיר 70 הסנטימטרים האלה, כאן משני הצדדים, יכולתם לתת טיפול בקהילה בעזרה בלימודים, בחוגים ובלימוד עברית בשלוש ערי פיתוח.

אריאל שרון: הרי כביכול פניכם לערי הפיתוח.

אריאל שרון: פניכם לא לערי הפיתוח.

אריאל שרון: פניכם פה ל-70 הסנטימטרים מכל צד.

אריאל שרון: יכולתם, במקום התוספת המיותרת – ואני רוצה להעמיד כאן דברים על דיוקם – שצוות המשא-ומתן שלנו התנגד לה בתוקף, לתת מלגות מכובדות ל-2,000 סטודנטים בני שכונות וערי פיתוח שלא יכולים להגיע ללימודים.

אריאל שרון: רק בסכום שאתם נקבתם אפשר לתת מלגות מכובדות, אבל העדפתם משהו אחר.

אריאל שרון: אני שואל אתכם ופונה לחברי – – –

אילן גילאון: למה אתה לא מדבר על הבניינים שאתה בנית בשטחים והסיגרים שעישנת?

סילבן שלום: אילן גילאון, הוא מעשן סיגרים?

סילבן שלום: הוא לא מעשן בכלל.

אילן גילאון: זו לא השאלה – – –

אברהם בורג: תודה רבה.

אריאל שרון: רבותי, אני מתנצל ואומר, שברמה הזאת, שבאים ומציגים מצב קשה שאתם לקחתם על עצמכם לטפל בו, ובמקום זה עשיתם משהו אחר שמבחינה מוסרית הוא פסול – אם זאת הטענה, רבותי, רחוק לא תגיעו.

אריאל שרון: אני שואל אתכם, ויושבים פה באמת אנשים שהם חברי ואנשים שאני מעריך אותם: אינכם משפילים מעט עיניים?

אריאל שרון: אינכם מתביישים קצת?

אריאל שרון: אני לא תובע הרבה.

אריאל שרון: אינכם מתביישים מעט?

אריאל שרון: שלא לדבר על כך שכבר לא נוח כל כך להיות שר.

אריאל שרון: צפוף, צפוף.

אריאל שרון: אמרתי בפתיחה, שטוב להיות שר, וזה נכון, אבל, רבותי, כבר לא נוח כל כך; תראו איך אתם נדחקים פה.

חיים רמון: זה לא נוח, אבל זה טוב.

אברהם בורג: חבר הכנסת שרון, וודי אלן אמר פעם:

אברהם בורג: אם המטרה לא מקדשת את האמצעים, אז מה כן?

אריאל שרון: בכל זאת, יש גם גבול לנוחות.

אריאל שרון: אני מבין שתתחככו יותר זה בזה.

אריאל שרון: אולי יש כמה יתרונות גם לדברים האלה.

אריאל שרון: צפוף, צפוף.

אריאל שרון: אדוני ראש הממשלה, תרשה לי לומר לך: טעית קשות, מוסרית, כלכלית, מעשית.

אריאל שרון: זו עוד טעות, וחבל.

אריאל שרון: אני רוצה לומר לכם: כשאנחנו, בבחירות הבאות, נחליף אתכם, ואנחנו נחליף אתכם, אני מתנצל בפני הנגרים שיצטרכו שוב לעבוד כאן והשולחן הזה יצומצם ונחזור לממשלה של 18 שרים.

אריאל שרון: את זה נעשה כשנחליף אתכם, ונחליף אתכם.

אריאל שרון: תודה.

אברהם בורג: אדוני, אני מאוד מודה לך.

אברהם בורג: עתה, חברת הכנסת דיין – חמש דקות, ואחריה – חבר הכנסת נסים דהן.

אברהם בורג: בבקשה.

יעל דיין: כבוד יושב-ראש הכנסת, כנסת נכבדה, ראש הממשלה, אני מוכרחה להגיד שאני שמחה שאנחנו שומרים על ההומור הטוב בינינו.

יעל דיין: אמרתי לו שאני עולה לדבר אחרי חבר הכנסת אריק שרון, והאם הוא יואיל להישאר ולשמוע.

יעל דיין: הוא אמר לי בהומור המקובל עלי, שאם אני מבטיחה לומר דברים בטעם טוב הוא יישאר.

יעל דיין: אני מבטיחה, אהוד, לומר דברים בכנות ובשקיפות, והטעם הטוב הוא לא בדיוק אלמנט שחסר לי.

יהושע מצא: הוא חייך כשהוא אמר לך את זה?

יעל דיין: כן.

יהושע מצא: המצב קשה מאוד.

לימור לבנת: חברת הכנסת יעל דיין, הבעיה – – –

יעל דיין: אני מאוד אבקש מחברי באופוזיציה לתת לי לומר את הדברים שלי, שחלקם אישיים, בלי הפסקות והפרעות.

יעל דיין: כמובן, ברכות למועמדים שיושבעו כאן, לשרים החדשים, חברי, לשרה החדשה, חברתי, ולסגני השרים.

יעל דיין: לפחות אלה מישראל אחת הם לא רק חברי אלא חברי הקרובים.

יעל דיין: אני רוצה לציין ולהודות כאן למישהו שלא יושב כאן.

יעל דיין: אני רוצה להודות לתנועות הנשים.

יעל דיין: אני רוצה להודות לחברות הכנסת.

יעל דיין: אני רוצה להודות למחאה או לתביעה הקיבוצית שהיתה, להתעקשות שלנו על קיום הבטחות ביחס לייצוג נשים.

יעל דיין: אני רוצה להודות לחברות שנוכחות כאן ולחלק מהחברים על האחדות שהם הביעו ביחס לייצוג נשים ועל ההתייחסות אליה לא רק כאל קיום הבטחה, אלא כאל קידום תפיסת עולם עקרונית.

יעל דיין: חבל שהמינוי הנשי, שאני מברכת עליו, היה נושא לספקולציות ונעשה ברגע האחרון והוא כמס שפתיים מסוים לייצוג נשים, אחרי שכמה גברים הסירו את מועמדותם.

יעל דיין: אני מקווה, שהמינויים שיבואו עכשיו בכל המקומות ולא רק בבית הזה – במקומות שבהם יש אפשרות לתת ייצוג לנשים, ואני מדברת על מנכ"ליות ועל דירקטוריות, ואני מדברת על שגרירות ועל הצוותים שיישמו את הסכמי השלום ויהיו חלק מהמשא-ומתן לשלום.

יעל דיין: אני מדברת על נשים שיתפסו את מקומן הראוי, וזה חלק מהתביעה שלנו, מהתנועה שלנו, מתפיסת העולם הבסיסית בוודאי של מפלגתי, בוודאי של מרצ, ואני מניחה שגם של מפלגות אחרות.

יעל דיין: חבל שהשרה שתושבע כאן לא היתה שותפה למחאה הציבורית הזאת, להפגנות, לתביעות של ארגונים, למפגשים עם ראש הממשלה ולגל הטוב שאני גאה להיות שותפה בו, שלא נענה לבקשה החברית שהפנו אלי: אל תעשי גלים, כי אם את עושה גלים בתביעה העקרונית הזאת את עלולה להינזק אישית.

יעל דיין: אני מאוד גאה שעשיתי את הגלים האלה.

יעל דיין: אני מאוד גאה שהיו לי שותפים ושותפות בגלים האלה.

יעל דיין: אני רוצה לומר לפרופסור תמיר: הגל הזה נושא גם אותה.

יעל דיין: הוא נושא אותה, ואני מקווה שהיא תרגיש אסירת תודה לו, והיא תעלה על הגל, כמו שהגולשים עושים ותצטרף אליו כדי להעמיק את המודעות וגם את ייצוג הנשים לא כמס שפתיים אלא כתפיסת עולם שהיא שותפה לה.

יעל דיין: אני רוצה לומר משהו אולי ביחס להיבט רפואי של העניין.

יעל דיין: נעשה כאן איזה מעקף, שעקף כמה דברים; ושיטת הבחירה הישירה – ואנחנו פעם אחר פעם לומדים את התקלות ואת הפגמים הכרוכים בה – כוללת גם מעקפים.

יעל דיין: בשיטת הבחירה הישירה עברנו בזמן האחרון כמה מעקפים כאלה.

יעל דיין: אם יסלח לי היושב-ראש, היה מעקף בורג; היה מעקף פרס, כבוד השר שמעון פרס; היה מעקף עוזי ברעם, שאיננו נמצא כאן; היה מעקף דליה איציק, לא במובן של מה שניתן, אלא בעיני הנותן, לא בעיני המקבלת; היה מעקף רענן כהן, שאף הוא איננו נמצא כאן; היה מעקף רמון, אף שאולי הוא לא רואה את עצמו כמעקף.

יעל דיין: ועכשיו, בכבוד רב – – –

רענן כהן: – – –

יעל דיין: סליחה, רענן.

יעל דיין: אני בכבוד רב מצטרפת כמעקף יעל דיין.

סילבן שלום: למה עקפו אותך?

יעל דיין: אני רוצה לומר משהו עקרוני שקשור בשיטת הבחירות.

יעל דיין: העניין הזה של מעקפים מהוורידים לעורק הראשי, הם עוקפים את הלב, הם מחניקים את הלב.

יעל דיין: הלב הוא המפלגה, והזרמת הדם במעקפים הופכת את הלב למיותר, וחלילה מרוב עקיפות עלול להישאר לנו רק אבי עורקים גדול ונבחר וחשוב, והלב יישכח.

יעל דיין: המעקפים בשיטה הקיימת הם עוקפי דמוקרטיה, הם עוקפי פריימריס, הם עוקפי רצון הבוחר, הם עוקפי המפלגות, ואני מבקשת שנחדש את פעימות הלב ולא את סיפור העורקים.

איוב קרא: במרצ עקפו גם את הנשים.

יעל דיין: תרשה לי, איוב.

יעל דיין: ראש הממשלה ציין באוזני מושג חדש לי, אהוד – התנגדות רוחבית של סיעות הקואליציה למינוי, שאני הבנתי בשיחה, למינוי האישי שלי כחברה – – –

ישראל כץ: ממתי – – –

יעל דיין: סליחה, אדוני.

אברהם בורג: חבר הכנסת כץ, אני מבקש.

ישראל כץ: לא, אני רוצה לדעת למי הוא נכנע.

ישראל כץ: הוא טוען שהוא לא נכנע.

יעל דיין: אני מתארת התבטאות, ואני רוצה לומר, שאם היתה התנגדות רוחבית כזאת, וישראל אחת קולטת את ההתנגדויות הרוחביות הקיצוניות והלוחצות של סיעות הקואליציה – נראה לי כאן משהו לא תקין לגמרי.

יעל דיין: אני רוצה לומר מידע אישי, שחלק מהרוחביות הזאת של סיעות הקואליציה הוא בוודאי לא אמת, לא אומרת דבר שקר.

יעל דיין: מרצ לא גילתה התנגדות רוחבית, למיטב ידיעתי.

יעל דיין: שמעתי את השר יצחק לוי הבוקר: הוא לא גילה התנגדות רוחבית למינוי שלי.

יעל דיין: המרכז בוודאי לא גילה התנגדות רוחבית למינוי שלי, וכמעט להיפך.

לימור לבנת: יש אלכסוני?

יעל דיין: כנראה יש משהו ורטיקלי.

יעל דיין: אני לא רוצה להיכנס למונחים סקסיסטיים של רוחב ועומק.

יעל דיין: אני רוצה לומר, שאם ההתנגדות הרוחבית כאן כולה היא התנגדות אישית של ש"ס – אותי לא שאלו אם אני רואה בשר בניזרי שר בריאות ראוי לחברה הישראלית, ואני חושבת שלמפלגה שותפה אין ולא יכולה להיות השפעה על מינויים אישיים של סיעה אחרת, שהיא רשאית למנות.

יעל דיין: אם אנחנו מדברים על פסלות אישית שלי על-ידי ש"ס, אני אבקש לדעת את זה.

יעל דיין: אני רוצה לומר שני דברים מאוד אישיים, ובזה אסיים.

יעל דיין: ללא ספק, ואני אמרתי את זה גם לראש הממשלה וגם לחברי, יש לי כאן אכזבה אישית, לא על המינוי שכן התקיים אלא על המינוי שלי שלא התקיים.

יעל דיין: זו לא היתה פנטזיה, זו לא היתה איזו מישהי מתחילה שיושבת ומפנטזת מתוך איזו הרגשת גדלות של "מגיע לה", שהיא זכאית, שהיא מייצגת משהו שראוי להיכלל בממשלה שלנו, אלא כנציגה של ציבורים, של נשים וגברים, של מיעוטים, של ותיקים, של עולים במצוקות שלהם, בצורך לקשב שלי, בצורך שלהם בי כמובילה של חקיקה, של קידום שלהם, של הצדק שעומד מאחוריהם ואני מייצגת אותו שבע שנים באמונה, בנאמנות, ונבחרתי על-ידם.

יעל דיין: לכן, לא בצניעות, אלא מתוך הכרת ערך עצמי והכרת זכאותי, אני מאוכזבת לא ממי שהיא כן כאן ותישבע, אלא מהעובדה שאני אינני כאן.

יעל דיין: הייתי רוצה עכשיו להסתכל בעיניים של אמא שלי אילו הייתי מושבעת ואילו היא היתה יושבת שם, ובעיני בתי – אמא שלי בת 82, בתי בחורה צעירה שכן יושבת כאן – ולומר להן, לרות אמי ולרחלי בתי: תודה על התמיכה, תודה.

יעל דיין: אל תתאכזבו, אני אמשיך בדרך שאתן מאמינות בה.

יעל דיין: מלה אחת לראש הממשלה, והיא גם כן אישית, והיא בטעם בסדר, אני חושבת.

יעל דיין: בבחירות האחרונות כיכבה תמונה שלך על כנף המטוס "סבנה" – ומי כמוני עבר את החוויה הזאת דרך אבא, זיכרונו לברכה – בסרבל לבן, חמוש, עם ערבי לא כל כך חי למטה.

יעל דיין: אני רוצה לומר לך, באלבום של אבא שלי, משה דיין, יש הרבה מאוד תמונות גבורה כאלה, במצבים מאוד קשים, דורשי אומץ ודורשי נחישות, ובאמת מצבי גבורה.

יעל דיין: אני לא משווה את מספר העיטורים, לא של אבא ולא של אחרים, אבל אבא ידע לרדת מכנף המטוס ולצלול עם כל הכוח באמונה בשלום לנבכי קמפ-דייוויד.

יעל דיין: באלבום של עזר ויצמן דודי – אני מצטערת על המשפחתיות – יש תמונות גבורה כטייס קרבי עוד עם הכובע של ה-RAF ומעללי גבורתו הם על ספר הזיכרונות שלנו.

יעל דיין: גם עזר ירד מכנף המטוס וצלל לנבכי קמפ-דייוויד ולהסכמי השלום עם מצרים בצורה המסובכת ביותר שהיתה אז, משום שאלה היו ההסכמים הראשונים, עם הרבה כבוד, הרבה הערכה הדדית, הרבה יחסים אישיים עם מה שהיה אז האויב הגדול שלנו.

יעל דיין: באלבומו של יצחק רבין בוודאי היו, וזכורות לנו עד היום תמונות של מדי הקרב, מכובע הגרב ועד כובע הפלדה עם שחרור ירושלים.

יעל דיין: אפשר לומר: כולם אמיצים וכולם גיבורים.

יעל דיין: גם רבין ירד מכנף המטוס הסמלי וצלל אל אוסלו ושילם בחייו.

יעל דיין: אני קוראת לראש הממשלה בהזדמנות זו: תרד מכנף המטוס.

יעל דיין: הכנף הזאת תיזכר לך לנצח על ספר הגבורה של מדינת ישראל.

יעל דיין: אבל אתה השלמת את חובתך שם.

יעל דיין: תרד ל"אזרחי" וגם תמצמץ לפעמים.

יעל דיין: כולכם ראיתם את הלובן בעיניים.

יעל דיין: אני רוצה להזכיר לך, אהוד, בעין יש לא רק לבן, בעין יש צבע, יש דמעה לפעמים, יש בת-צחוק לפעמים, יש אישון, יש רשתית.

יעל דיין: העין היא דבר מורכב, זה לא רק הלובן בעיניים, ואז תזכור שלכל אדם יש שם.

אברהם בורג: תודה רבה.

אברהם בורג: חבר הכנסת נסים דהן – איננו באולם.

אברהם בורג: חברת הכנסת נעמי חזן, בבקשה.

לימור לבנת: – – –

אברהם בורג: אני בטוח שחברת הכנסת לבנת תמצא את הערוצים לבדוק את הסוגיה הזאת.

אברהם בורג: אני לא יודע לתת לך תשובה.

אברהם בורג: תודה.

אברהם בורג: חברת הכנסת חזן, בבקשה.

נעמי חזן: אדוני היושב-ראש, כנסת נכבדה.

נעמי חזן: לא קל לעמוד על דוכן הכנסת לאחר השמעת דבריה של חברת הכנסת יעל דיין, חברתי ועמיתתי, לוחמת אמיתית למען צדק חברתי, שוויון, זכויות אדם וזכויות אזרח.

נעמי חזן: הדברים שלה היו מרגשים במיוחד, ובצדק.

נעמי חזן: אדוני היושב-ראש, אני אמתין שנייה עד שראש הממשלה יעשה את מה שצריך.

ישראל כץ: הוא קונה אותך בנשיקות.

ישראל כץ: זה בסדר.

לימור לבנת: – – –

אברהם בורג: על פיו יישק כל דבר.

אברהם בורג: תודה רבה.

אברהם בורג: חברת הכנסת חזן, בבקשה.

נעמי חזן: אדוני היושב-ראש, הבחירה שלך לתפקיד יושב-ראש הכנסת היא טובה לכולנו.

נעמי חזן: הצלחת לעשות דבר, שלמיטב זיכרוני אף אחד מקודמיך לא הצליח לעשות – להכניס הומור לבית הזה.

נעמי חזן: בדרך כלל הכנסת היא מוסד נטול הומור לחלוטין.

נעמי חזן: אני מודה לך.

נעמי חזן: גבירותי ורבותי חברי הכנסת, היום הציג ראש הממשלה את שמותיהם של חמישה שרים ראויים ביותר לתפקידיהם – מתן וילנאי, מיכאל מלכיאור, אמנון ליפקין-שחק, וכן את פרופסור יולי תמיר – מינוי ראוי ביותר לתפקיד שהוצע – ואת חברי וחבר סיעתי חיים אורון.

נעמי חזן: אני רוצה לברך על כל המינויים הללו, וברשותך – לומר כמה דברים בשם סיעת מרצ לג'ומס.

נעמי חזן: חבל שאהוד ברק, ראש הממשלה, יצא ברגע זה, כי אולי הוא לא מעריך מספיק את העובדה, שבמינויו של חים אורון לשר החקלאות הוא ממנה אדם חכם, נבון, מסור, חרוץ וערכי.

נעמי חזן: סיעת מרצ גאה שהיא יכולה להביא לממשלה הזאת, נוסף על חברי הכנסת והשרים יוסי שריד ורן כהן, את חיים אורון – – –

איוב קרא: מה עם שוויון לנשים?

נעמי חזן: שמעתי אותך, ישראל כץ, ואני אגיב.

נעמי חזן: חיים אורון הוא באמת מלח הארץ.

נעמי חזן: אנחנו מאחלים לך הצלחה רבה בתפקידך, ג'ומס.

נעמי חזן: חברי הכנסת, תהליך הרכבת הממשלה היה תהליך ארוך, ממושך וקשה הרבה יותר מדי; הרבה יותר מדי.

נעמי חזן: אנחנו, הנשים, חברות הכנסת, ארגוני הנשים ואזרחי המדינה, ניהלנו מאבק של שישה שבועות לפחות כדי להגיע למצב שבו יהיו יותר מאשה אחת בממשלה הזאת.

נעמי חזן: בראש המאבק הזה עמדה חברת כנסת ראויה לכל הדעות – חברת הכנסת יעל דיין.

נעמי חזן: אנחנו עשינו את המאבק הזה גם בעצומות, גם בשיחות פרטיות, גם בפגישות, ובהרבה מאוד שעות של הפגנות.

נעמי חזן: הגענו לרגע הזה, חבר הכנסת קרא, עם שמחה ועצב.

נעמי חזן: שמחה, כי אנחנו יודעות כי לגבי קיבוע העיקרון שלא תיתכן ממשלה בישראל שאין בה יותר מאשה אחת – העיקרון הזה קיים.

נעמי חזן: לא תקום בעתיד אף ממשלה בישראל עם פחות משתיים, או שלוש, או ארבע או חמש נשים, חבר הכנסת קרא.

איוב קרא: למה על חשבון אחרים – – –

נעמי חזן: אתה כנראה לא מקשיב לדברי, אבל זו בעיה של כמה חברי כנסת.

נעמי חזן: אמרתי שהגענו לרגע הזה עם הרגשה של שמחה לגבי עיגון העיקרון, ועצב לגבי – – –

איוב קרא: על חשבון אחרים זה טוב.

אברהם בורג: חבר הכנסת קרא, אני מודה לך.

איוב קרא: שימו את חברת הכנסת חוסניה ג'בארה, תפתרו את בעיית הערבים – – –

אברהם בורג: חבר הכנסת ריבלין, אני יכול לבקש שתהיה תורנות בסיעת הליכוד?

אברהם בורג: דומני שזו משימה קשה מדי לחבר כנסת אחד להפריע לבד.

אברהם בורג: רצוי לחלק את הנטל.

ראובן ריבלין: אדוני היושב-ראש, יש רק אחד שמופקד על הסדר בכנסת – יושב-ראש הכנסת – – –

אברהם בורג: אני מודה לאדוני על הפרגון.

אברהם בורג: חברת הכנסת חזן, בבקשה.

נעמי חזן: אני מודה לך, אדוני היושב-ראש.

נעמי חזן: חבר הכנסת קרא, אתה סובל מבעיה יותר מדי שכיחה בחברה הישראלית: כל אחד יודע לתת עצות לשני.

נעמי חזן: אז אני מאלה שעדיין אומרים שקודם כול צריך לעשות את הסדר בבית.

נעמי חזן: קודם כול צריך לעשות את מה שמטיפים לאחרים לעשות.

איוב קרא: אז במרצ עשו בסדר – – –

נעמי חזן: תראה, במרצ יש לנו 40% ייצוג של נשים.

נעמי חזן: כשמפלגת הליכוד תגיע למצב הזה, אז אנחנו נהיה במצב טוב.

לימור לבנת: – – – גם בממשלה.

נעמי חזן: זה יקרה גם בממשלה.

אברהם בורג: חצי הדרך הם הלכו.

אברהם בורג: הם כבר 40% ממה שהם היו פעם.

לימור לבנת: – – – על מה את מגינה עכשיו?

נעמי חזן: סליחה, חברת הכנסת לימור לבנת – יש לכם 19 חברי כנסת ושלוש חברות כנסת.

נעמי חזן: למרצ יש עשרה חברי כנסת וארבע חברות כנסת.

נעמי חזן: אז תסבירי לי, פשוט מתמטיקה פשוטה – מי צריך להתבייש, את או אני?

נעמי חזן: אני, בתור נציגה של מרצ? ואני גם אומרת אותו דבר למפלגת העבודה.

נעמי חזן: יש לנו ייצוג הולם, ואנחנו המפלגה היחידה שיש לה ייצוג הולם.

לימור לבנת: לא שרה ולא סגנית שרה.

לימור לבנת: למה את מגינה על זה?

לימור לבנת: אנחנו לא בסדר, או.

לימור לבנת: קיי., אבל את מגינה על זה?

נעמי חזן: אנחנו לאט לאט גם נמלא את כל המשרות הבכירות.

נעמי חזן: בכנסת ובממשלה.

נעמי חזן: שוב, עוד הפעם כל אחד מטיף לשני.

נעמי חזן: תעשו סדר בבית.

נעמי חזן: שמפלגת העבודה תעשה סדר בבית.

לימור לבנת: – –

נעמי חזן: חברת הכנסת לבנת, לי יש, למזלי הפעם, מיקרופון.

אברהם בורג: אבל לא להרבה זמן, לרוע מזלך.

נעמי חזן: בסדר, אבל היו לי הרבה הפרעות.

ישראל כץ: חברת הכנסת חזן, תתקפי את ראש הממשלה, תקבלי נשיקה.

אברהם בורג: די, די.

אברהם בורג: חבר הכנסת כץ, תודה.

נעמי חזן: התהליך של המינוי היה תהליך ארוך ומורכב.

נעמי חזן: בנושא של ייצוג נשים – לא ייבחר לעולם ראש ממשלה בישראל שלא יבין שללא הרבה נשים בממשלה הוא לא יוכל לשרוד פוליטית.

נעמי חזן: צר לי שזה נעשה בצורה הזאת.

נעמי חזן: עכשיו, אהוד ברק, ראש הממשלה, ביקשת את כל הכלים לייצב את ממשלתך.

נעמי חזן: ביקשת אותם וקיבלת אותם, בדרכים לא תמיד נעימות, לא תמיד נכונות, ועל חשבונם האישי של הרבה מתומכיך.

נעמי חזן: עכשיו, ראש הממשלה, ואני מודה לשרה דליה איציק שנשארה גם לשמוע את דברי, הכלים אצלך.

נעמי חזן: הגיע הזמן להתחיל לעבוד.

נעמי חזן: להתחיל לעבוד זה לא לעשות טעויות בנושא של המשא-ומתן המדיני.

נעמי חזן: לעבוד זה ליישם לאלתר את הסכם-וואי ולהמשיך במשא-ומתן על הסכם הקבע.

נעמי חזן: לעבוד זה לא לאשר בדיעבד 31 מאחזים שהוקמו בצורה בלתי לגלית, ערב הבחירות האחרונות.

ישראל כץ: אין לנו שר לביטחון המדינה.

ישראל כץ: זה לפחות מעשה ציוני של אנשים שהולכים וגרים שם.

ישראל כץ: איזה מעשה יש כאן?

ישראל כץ: על כל שר מקימים מאחז.

נעמי חזן: אני יודעת שאתה צריך להגיד משהו בשלב הזה.

נעמי חזן: לעבוד זה למנוע הריסת בתים; לעבוד זה למנוע מעצרים מינהליים; לעבוד זה לפעול למען חברה פתוחה ללא כפייה דתית; לעבוד זה להביא לצדק חברתי אמיתי בתוך החברה.

נעמי חזן: אנחנו, מצביעי מרצ, נתנו לך יותר קולות ממצביעי מפלגת ישראל אחת, אנחנו התומכים הגדולים ביותר.

נעמי חזן: ביקשת מאתנו מסירות ושקט תעשייתי – נתנו לך את הדברים האלה.

נעמי חזן: עכשיו אנחנו דורשים שאתה תמלא את חובותיך.

נעמי חזן: בשנה הקרובה יש חלון הזדמנויות לשלום כולל באזורנו, צריך לעשות את זה, אבל בשבועות האחרונים התחילו יותר מדי חריקות, יותר מדי בעיות.

נעמי חזן: זה לא מקובל עלינו.

נעמי חזן: עכשיו אנחנו נפעל לפי העקרונות והערכים שלנו.

נעמי חזן: עכשיו, כשיש ממשלה והיא יציבה וגדולה ויש בה נשים, אבל לא מספיק, הגיע הזמן לעבוד.

נעמי חזן: קח את הכלים והאמצעים וצא עכשיו לעבודה.

נעמי חזן: תודה רבה.

נחום לנגנטל: תודה רבה.

נחום לנגנטל: חבר הכנסת יולי אדלשטיין, ואחריו – חבר הכנסת יוסי פריצקי.

יולי יואל אדלשטיין: אדוני היושב-ראש, חברי הכנסת, אתחיל בברכות למעטים מן השרים והסגנים שנמצאים כאן באולם.

יולי יואל אדלשטיין: אין דבר טבעי יותר מלברך את אלה שנכנסים היום לתפקידם, אבל הנושא שלנו הוא לאו דווקא ברכות ואיחולים, שהם בוודאי קיימים; הנושא שלנו הוא יציאה מתקופה קשה מאוד שבה נמצאים זה שמונה חודשים משרדי הממשלה.

יולי יואל אדלשטיין: חמישה חודשים היתה תקופת הבחירות, לדעתי פי-שניים ארוכה מדי.

יולי יואל אדלשטיין: חודשים אחדים לאחר הבחירות עדיין משרדים בתחומים כה חשובים לא היו מאוישים.

יולי יואל אדלשטיין: מהיום אנחנו נמצאים אולי בפתחה של הזדמנות חדשה למשרדים ולתחומים החשובים האלה של החיים.

יולי יואל אדלשטיין: בכל תחום שניגע בו יש אתגרים אין-ספור.

יולי יואל אדלשטיין: השר הרב מלכיאור יהיה אחראי לנושא התפוצות.

יולי יואל אדלשטיין: כולנו רגילים לשלם מס שפתיים לנושא הזה, אבל פרט לפעילות של ועדת השרים לענייני תפוצות בקדנציה האחרונה, עוד לא ראינו דיאלוג אמיתי או דו-שיח עם מנהיגות יהודית של קהילות שונות בחוץ-לארץ.

יולי יואל אדלשטיין: כולי תקווה שאדם כמו מיכאל מלכיאור יוכל לפתח דו-שיח אמיתי מתוך תחושה של הדדיות, שוויון וזכות להיות בקשר יומיומי עם אותו מאגר של יהודים שחשובים לנו גם כשהם בתפוצות וחשובים לנו עוד יותר כשהם מחליטים לעלות ארצה.

יולי יואל אדלשטיין: גם משרד החקלאות נמצא תקופה ארוכה ללא שר, זו תקופה לא פשוטה.

יולי יואל אדלשטיין: כולנו אוהבים לדבר על התפתחות ההיי-טק והטכנולוגיות, ולא ראיתי רבים, חבר הכנסת אורון, שאוכלים software לארוחת בוקר ונהנים מזה.

יולי יואל אדלשטיין: היי-טק הוא בהחלט תחום חשוב, אבל אסור לנו להזניח תחום כמו חקלאות ואסור לנו להסתתר מאחורי מושגים של תחרות חופשית וכדאיות, כי הרי אנחנו יודעים מה קורה במדינות אירופה בתחום הזה וכמה סבסוד והשקעה משקיעות ממשלות שונות על מנת שהחקלאים שלהן יוכלו להתחרות.

יולי יואל אדלשטיין: תיירות.

יולי יואל אדלשטיין: משום-מה דיברו על משרד התיירות כמין משרד נסיעות.

יולי יואל אדלשטיין: במסגרת ההכנות לשנת 2000 – יצא לי להיות חבר בוועדת השרים לעניין הזה – אני יכול לומר, שזו הזדמנות פז למדינת ישראל מבחינת תיירות, ואם לא ניערך נכון לקבלת מיליוני תיירים שיכולים לבוא, אנחנו על סף פספוס בעניין הזה.

יולי יואל אדלשטיין: אולי נגיע למסקנה שעדיף שלא יבואו, כי אם הם יבואו ולא נהיה ערוכים, זה עלול להיות ההיפך מן ההצלחה.

ישראל כץ: מה דעתך על זה שמינו מומחית לפילוסופיה לטפל בעולים?

יולי יואל אדלשטיין: אני אגיע לזה, חבר הכנסת כץ.

יולי יואל אדלשטיין: לפני תחום הקליטה, שהוא בהחלט הכי חשוב לי, לכן השארתי אותו אחרון חביב, אני רוצה להגיד, שגם בתחומי המדע והספורט נכונו למתן וילנאי אתגרים רבים.

יולי יואל אדלשטיין: כל עוד לא נשנה את הגישה ולא נסתכל על ילד קטן בעיירת פיתוח כעל מדען פוטנציאלי ורק נחפש הישגים של מדענים בכירים, שחלק גדול מהם בא מחוץ-לארץ במסגרת גל העלייה; כל עוד לא נסתכל על ילד כזה כעל אלוף פוטנציאלי ונראה רק מאמנים וספורטאים רבים שלא חונכו בארץ מגיל צעיר, לא נגיע רחוק בתחומים האלה.

יולי יואל אדלשטיין: ההשקעה צריכה להיעשות החל מגיל שלוש-ארבע, ואז אולי בתוך 20-10 שנה נגיע להישגים יותר גדולים, שיש לנו פוטנציאל להגיע אליהם.

יולי יואל אדלשטיין: בתחום קליטת העלייה אני לא מסתיר את דעתי.

יולי יואל אדלשטיין: אני חושב, שלפרופסור תמיר, ולסגניתה חברת הכנסת ד"ר סולודקין, נכונו האתגרים הכי קשים.

יולי יואל אדלשטיין: אנחנו עדים לגידול במספרי העולים בתקופה האחרונה בזכות שני גורמים: האחד הוא בהחלט הדחף של האנטישמיות והמצב הכלכלי הרעוע; אבל יש גם גורם אחר – כוח משיכה, אותה פעילות שנעשתה בשנים האחרונות בתחום קליטת העלייה, תחומי דיור, תעסוקה, קליטה חברתית.

יולי יואל אדלשטיין: כל הדברים האלה משפיעים על החלטתם של רבים להגיע לישראל ולא לבחור בכתובת אחרת, כגון ארצות-הברית, אוסטרליה, או, לא עלינו, גרמניה, כפי שבוחרים לצערי רבים מיהודי חבר המדינות.

יולי יואל אדלשטיין: אנחנו רואים גידול של 140% במספרי העולים מרוסיה.

יולי יואל אדלשטיין: בשבועות האחרונים היינו עדים לעליית יהודי קווארה אחרי סבל רב שעברה הקהילה הזאת באתיופיה.

יולי יואל אדלשטיין: לפני כשנה, כשהכנו תוכנית מגירה למקרה של גידול במספרי העולים, היו רבים גם בבית הזה וגם בעיתונות שהרימו גבה ואמרו: חבר'ה, במה אתם עוסקים, איזה גידול במספרי העולים, זה יורד כבר כמה שנים – והגידול כבר כאן.

יולי יואל אדלשטיין: המשימה של שרת הקליטה וסגניתה תהיה להבטיח שהמגמה בגידול תימשך, ואי-אפשר להבטיח זאת בלי דו-שיח מתמיד עם העולים שכבר נמצאים כאן מתוך תחושה של שוויוניות; בלי להתמיד במדיניות של מתן חכה ולא מתן דגים לעולים החדשים, במיוחד בתחומי תעסוקה שונים; בלי להבטיח שתקציבי הקליטה, שגדלו בשנים האחרונות, לא יקוצצו עכשיו במסגרת גל הקיצוצים הצפוי, כפי שהיה, לצערי, במהלך שנים רבות.

יולי יואל אדלשטיין: מקרב לב אני מאחל הצלחה לכל השרים ולכל הסגנים בתפקידיהם החשובים.

יולי יואל אדלשטיין: תודה רבה.

נחום לנגנטל: תודה.

נחום לנגנטל: חבר הכנסת יוסף פריצקי.

נחום לנגנטל: אחריו – חבר הכנסת אוריאל סביר.

יוסף יצחק פריצקי: אדוני היושב-ראש, כנסת נכבדה, אז מה היה לנו שם?

יוסף יצחק פריצקי: מה היה לנו שם?

יוסף יצחק פריצקי: היה לנו החוק הראשון של הממשלה החדשה בישראל.

יוסף יצחק פריצקי: לא חוק שעוסק בבעיות האמיתיות של החברה הישראלית – בחינוך, באבטלה, בחופש הדת, בגיוס בני ישיבות, בהשקעות בתשתית, בהשקעות בתעשייה.

יוסף יצחק פריצקי: החוק הראשון של הממשלה כל כולו קניית שלטון בכסף.

יוסף יצחק פריצקי: מה עוד היה לנו שם, אדוני ראש הממשלה?

יוסף יצחק פריצקי: מה עוד היה לנו?

יוסף יצחק פריצקי: היה לנו חוק שמייד עם הנחתו על שולחן הכנסת הובהר שיש בו פגם, לא פגם טכני, הוספת שרים עולה כסף, לא רק סנטימטרים לשולחן הממשלה.

יוסף יצחק פריצקי: והכסף הזה צריך לבוא מאיזה מקום.

יוסף יצחק פריצקי: אצה, חשה לה, אצה רצה חשה הממשלה ותיקנה מהר מאוד את דברי ההסבר לחוק שעה לאחר הנחתו.

יוסף יצחק פריצקי: מה עוד היה לנו שם?

יוסף יצחק פריצקי: התברר שדברי ההסבר שלפיהם התקציב של 9 מיליוני שקל – גם הסכום הזה שנוי במחלוקת – לא יבואו, כפי שנכתב, מן הרזרבה, אלא שר האוצר עלה על הדוכן הזה ואמר: אופס, טעינו, זה לא מהרזרבה, זה מסעיף אחר בתקציב.

יוסף יצחק פריצקי: אחר כך התברר לנו שגם הצעת החוק עצמה לוקה בחסר, כי הרי ביקשו, בפעם הראשונה בישראל, לתקן חוק-יסוד בהוראת שעה.

יוסף יצחק פריצקי: חוק-יסוד בהוראת שעה.

יוסף יצחק פריצקי: משל מצב חירום ביטחוני יש לנו.

יוסף יצחק פריצקי: אז גם את זה תיקנו.

יוסף יצחק פריצקי: באותה נשימה אמרו: אם כבר מתקנים, למה לקבוע מקסימום?

יוסף יצחק פריצקי: אולי נרחיב את שולחן הממשלה לא ב-70 סנטימטר, נרחיב אותו ב-1.20 מטר, 1.40 מטר.

יוסף יצחק פריצקי: למה 24 שרים?

יוסף יצחק פריצקי: – 30, 35, 38, 50.

יוסף יצחק פריצקי: הרי יש לנו ראש הממשלה של כו-לם.

יוסף יצחק פריצקי: אז למה שכו-לם לא יהיו בממשלה, אם הוא של כולם?

יוסף יצחק פריצקי: מה זה ביני וביניכם עוד לשכה, עוד נהג, עוד אוטו, עוד "וולבו", עוד פקידים.

יוסף יצחק פריצקי: רבותי, ממשלה יציבה זה הדבר החשוב.

יוסף יצחק פריצקי: קונים שלטון בכסף.

יוסף יצחק פריצקי: דבר אחד טוב יש בפארסה הזאת באמת, יש עוד אשה בממשלה.

יוסף יצחק פריצקי: רק, אדוני חבר הכנסת ליפקין-שחק, תזהיר את אהוד ברק שלא ילך בין שתיהן כי אז יהיה לכם משבר קואליציוני חמור מאין כמוהו.

יוסף יצחק פריצקי: לעולם לא ילך ראש הממשלה בין שתי נשים, פן יורה הרב עובדיה לשותפיכם הקואליציונים לפרוש בגלל זה, כי הרי הדבר אסור.

יוסף יצחק פריצקי: וכמו במערכון הנפלא של "הגשש": את האלמנט עוד לא קיבלנו.

יוסף יצחק פריצקי: נקבל.

יוסף יצחק פריצקי: לא לדאוג.

יוסף יצחק פריצקי: לאור התנהגותו של ראש הממשלה אין לי ספק שעם ישראל עוד יקבל את החשבון גם בעבור האלמנט; כפייה דתית וחרדית שזוקפת ראש והתחילה לחגוג והיא תחגוג ותשתולל.

יוסף יצחק פריצקי: זה מה שצפוי לנו מהרחבת הממשלה הזאת.

יוסף יצחק פריצקי: תודה רבה.

נחום לנגנטל: תודה רבה לחבר הכנסת פריצקי.

נחום לנגנטל: חבר הכנסת אוריאל סביר, ואחריו – חבר הכנסת נחום לנגנטל.

נחום לנגנטל: קצת מוזר לי להכריז על עצמי, אבל אני צריך להכריז על עצמי.

אורי סביר: כבוד היושב-ראש, חברי הכנסת הנוכחים, שר המשפטים, ידידי פריצקי, לאופוזיציה יש באמת הבחנה חדה מאוד בין העיקר לטפל כאשר היא עוסקת בכשרון רטורי אדיר הרבה זמן כבר בטפל.

אורי סביר: השאלה אם באמת מכוניות ה"וולבו", לשכות השרים, הכורסאות שאריק שרון דיבר עליהן – האם מישהו באמת חושב שתוספת של אמנון ליפקין-שחק, מתן וילנאי, הרב מלכיאור, יולי תמיר, חיים אורון – האם ניתן למדוד זאת מבחינת התרומה של ישראל, האם בזה אנחנו תורמים לשוק המכוניות השבדי או ליצרני הכורסאות?

אורי סביר: ישראל היום מדינה טובה יותר בזכות תוספת חמשת השרים.

אורי סביר: אשר לבזבוז, קח את נושא התיירות.

אורי סביר: ב-1995, כשהיה תהליך שלום, היו 500,000 תיירים יותר מאשר ב-1998 כשלא היה תהליך שלום.

אורי סביר: ב-1998 מול 1995, כבוד היושבת-ראש, הפסידה מדינת ישראל יותר מ-2 מיליארדי שקל בתיירות רק מעצירת תהליך השלום.

אורי סביר: לפי אומדן זה, אם אנחנו מדברים על כ-10 מיליוני שקל, שר התיירות ליפקין-שחק בממשלת שלום בשנת 2000, ביום וחצי מכניס את 10 מיליוני השקל, ואם אני מכיר את כושר העבודה שלו, הוא עושה את זה גם בחצי יום.

אורי סביר: אז זה הוויכוח?

אורי סביר: אני רוצה לברך את השרים החדשים – את פרופסור יולי תמיר, שהיתה ממקימי "שלום עכשיו" ורכשה ניסיון רב בנושא של צדק חברתי, ואני מקווה שעכשיו תוכל לסייע בקליטת עולים בישראל של שלום.

אורי סביר: אגב, תהליך השלום, אני למדתי באוסלו דבר נוסף – ואני מתפלא קצת על חברות הכנסת שמתגאות על כך שיש שתי חברות – ממשלה שיש בה שתי חברות ו-21 חברים, היא עדיין ממשלה לא מאוזנת.

אורי סביר: בנורבגיה על-פי חוק זה צריך להיות 50%.

אורי סביר: אם אנחנו מדברים על ממשלת המשך בתחום השלום, המשך לשלום, בממשלת שוויון, אני הייתי רואה תוספת של כמה שרות, עם הזמן, ואישית הייתי שמח אם השמות דיין, עם הזמן גם רבין, היו מתנוססים סביב שולחן הממשלה.

אורי סביר: לרב מלכיאור, שבא אלינו מאוסלו, אני מקווה שיתרום לאוסלו בי"ת קצת שלום-בית.

אורי סביר: ג'ומס, לך כשר החקלאות, אני משוכנע שתוכל להפוך אדמה, ולהוכיח שהאדמה שאצלנו תמיד מוזכרת כאדמת מריבה יכולה להניב פירות גם לעם ישראל וגם לעמי האזור.

אורי סביר: מתן וילנאי ידע לתרום לאיכות החברה והנוער, בתרבות, מדע, ספורט, ואולי בתקופת כהונתו נזכה למדליה במשחקי סידני 2000.

אורי סביר: ולבסוף, לידידי הטוב אמנון ליפקין-שחק.

אורי סביר: במקרה שלך, אני מוכרח להגיד, כמי שמכיר עד כמה אתה שש לפוליטיקה, אני מברך אותנו על שאתה הופך היום לשר.

אורי סביר: ליפקין-שחק הוא בעיני ישראל היפה.

אורי סביר: כן, גיבור מלחמה, אבל אני זכיתי לראות אותו מוביל במערכה קשה לא פחות, אולי קשה יותר, במערכת השלום בתהליך אוסלו.

אורי סביר: לוחם עיקש וקשוח, גם איש צנוע, מבין את הבריות, ניחן ביושר חסר פשרות, אין מה לעשות, הרבה אנושיות, אנושיות כזאת שלא תהפוך את אמנון בן-לילה, אולי לא אי-פעם אני מקווה, לפוליטיקאי משופשף, אלא הוא יהיה אדם שסביב שולחן הממשלה בתפקידים שונים ומגוונים יתרום להנהגת המדינה, לעשיית השלום, לכלכלה ולגשר, שזו אכן התיירות.

אורי סביר: כך שישראל זוכה היום לתוספת איכות.

אורי סביר: וכן, כפי שאמרה חברת הכנסת חזן, הגיע הזמן לעבוד, ומעל הכול לקדם את תהליך השלום.

אורי סביר: תודה.

דליה רבין-פילוסוף: תודה לחבר הכנסת אורי סביר.

דליה רבין-פילוסוף: אני מצטרפת לדבריך.

דליה רבין-פילוסוף: חבר הכנסת נחום לנגנטל, ואחריו – חבר הכנסת יעקב ליצמן.

נחום לנגנטל: גברתי היושבת-ראש, כנסת נכבדה, הרחבת הממשלה אולי טוב היה לה שלא נבראה משנבראה, אך משנבראה ובאה לעולם, אני מוכרח לומר, שבאופן אישי, המיתוספים לשולחן הממשלה מעדנים את רגשותי הרעים כתוצאה מההרחבה.

נחום לנגנטל: כשאני בודק את שמות המצטרפים לממשלה ואת ההיסטוריה האישית שלהם, ההתנגדות להרחבת הממשלה פוחתת.

נחום לנגנטל: לפני שאומר משהו על הרחבת הממשלה, גברתי היושבת-ראש, אני רוצה לומר לכל החברים בבית הזה ולתושבי מדינת ישראל משהו על התהליך של הרחבת הממשלה.

נחום לנגנטל: הרחבת הממשלה נעשתה תוך שינוי בחוק-יסוד: הממשלה.

נחום לנגנטל: במשך שנים אמרו לנו השכם והערב, כי צריך חוקה לישראל, כי חוקי-היסוד הם עיקר היסודות והם אלה שעומדים מעל כל החקיקה בכנסת.

נחום לנגנטל: וראו, כשהדבר לוחץ וצריך לתת מקומות נוספים בשולחן הממשלה ובסגני השרים, משנים חוקי-יסוד.

נחום לנגנטל: גברתי היושבת-ראש, אני אינני נגד חוקה לישראל, אינני נגד חוקי-יסוד, ואני חושב שצריך להמשיך בפעולות חקיקת חוקה לישראל, אבל אינני חושב שחוקה היא תנ"ך של המדינה.

נחום לנגנטל: אני לא חושב שאי-אפשר לגעת בחוקי-יסוד ולשנות אותם מעת לעת.

נחום לנגנטל: גברתי היושבת-ראש, חברי חברי הכנסת, השינוי שנעשה בשבוע זה בחוק-יסוד: הממשלה צריך ללמד אותנו משהו חשוב.

נחום לנגנטל: הוא מלמד אותנו, שבתוך שבועיים ניתן לשנות חוק-יסוד על בסיס צורך של ממשלה.

נחום לנגנטל: זה אומר, שאם נבקש פעם לשנות חוק-יסוד בענייני דת ומדינה, זכויות העובדים וכדומה, אל תגידו לנו שאסור לגעת בחוקי-יסוד.

נחום לנגנטל: עשיתם את זה, או ליתר דיוק עשינו את זה, ולמדנו ולימדנו שחוקי-יסוד דינם כחוקים רגילים שיש להם רוב מיוחס, אך הם אינם חוקי-על במובן המוסרי והחוקתי המקובל בעולם.

נחום לנגנטל: גברתי היושבת-ראש, חברות וחברי הכנסת, אדוני השר, הרחבת הממשלה מוסיפה אנשים רציניים ביותר למערכת הפוליטית בישראל.

נחום לנגנטל: שר התיירות הנכנס, מר אמנון שחק, הוא רמטכ"ל לשעבר, עטור ציונים לשבח, וכשהייתי בקרב תלמידי ישיבות ההסדר ידענו תמיד על קיומו ועל גבורתו, גם במלחמות וגם בשלום, ובייחוד, אני מרשה לעצמי לומר כאחד שאיננו מכיר אותו באופן אישי, שהכול מתוך תפיסת עולם מאוד אנושית.

נחום לנגנטל: הרב מלכיאור הינו דמות חשובה בפסיפס הפוליטי בישראל.

נחום לנגנטל: מתן וילנאי גם הוא מגיבורי ישראל ובעל ראייה חינוכית רחבה, הנצרכת כל כך לפוליטיקה הישראלית.

נחום לנגנטל: התוספת של פרופסור יולי תמיר לשולחן הממשלה חשובה, ולו כדי לקדם את מעמד הנשים בישראל, אך צריך לדעת שצריך לשנות עוד הרבה על מנת להשוות את מעמדן של הנשים למעמד הגברים בפוליטיקה הישראלית.

נחום לנגנטל: הפער הוא בעוכרינו, והוא משדר לכלל החברה נחיתות במעמד הנשים.

נחום לנגנטל: אי-אפשר להסכים לכך, ואני מקווה שנעשה בקדנציה הקרובה הרבה על מנת למחוק את הפערים בין נשים לגברים בחברה הישראלית.

נחום לנגנטל: גברתי היושבת-ראש, אני רוצה להתעכב, ברשותך, על מינויו של השר חיים אורון.

נחום לנגנטל: לכאורה, באופן עקרוני האיש שאולי מסמל יותר מכול את התנועה הקוטבית, ההפוכה ביותר למפלגתי, המפד"ל, הינו חיים אורון.

נחום לנגנטל: חיים אורון היה מזכיר "השומר הצעיר", מזכיר הקיבוץ הארצי, מראשי "שלום עכשיו" ונציג מפ"ם בכנסת משנת 1988 ועד היום כחלק מסיעת מרצ.

נחום לנגנטל: הוא לא היה בתנועת "בני עקיבא", לא בקיבוץ הדתי ולא מראשי "גוש אמונים", אך, גברתי היושבת-ראש, דווקא אליו אני מרגיש קרוב מאוד.

נחום לנגנטל: אני מרגיש קרוב, כי גם תנועתו וגם תנועתי, כל אחת בדרכה, מנסה ליצור כאן בארץ-ישראל חברה ערכית.

נחום לנגנטל: למרות כל חילוקי הדעות בינינו על אופיה של המדינה, אני חושב, ששתי התנועות – מפ"ם ומפד"ל – רוצות בחברה צודקת במדינת ישראל, בחברה ערכית, לא מטריאליסטית, חברה שיש בה ערבות הדדית, חברה שרוצה בהגשמה אישית של כל אינדיבידואל, אבל רואה חשיבות גם בצורכי הקהילה ובמרכזיות החברה.

נחום לנגנטל: ג'ומס, או מעתה אדוני שר החקלאות, מעבר לעבודתך הברוכה, שאני בטוח שתעשה גם במשרד החקלאות, אני מקווה שתעשה כחבר הממשלה לקירוב לבבות בחברה הישראלית.

נחום לנגנטל: אני מקווה שתהיה פרטנר לדיאלוג, שנפסק לדאבוני בשמונה השנים האחרונות, גם בממשלת רבין וגם בממשלת נתניהו.

נחום לנגנטל: אני מקווה שנוכל יחד לשבת ולדבר, לשבת ולחשוב, לא על הורדת ידיים, אלא על הושטת ידיים לשלום פנימי.

נחום לנגנטל: נמשיך לחלוק זה על זה לגבי האופי העתידי של מדינת ישראל, נמשיך להתווכח על הנושאים המדיניים והביטחוניים, אבל ניאבק ביחד על חברה צודקת, פחות מטריאליסטית, פחות סוגדת לרייטינג מערבי.

נחום לנגנטל: גברתי היושבת-ראש, ממשלה זו אינה קלה עבור מפלגתי לשבת בה.

נחום לנגנטל: המחלוקות המדיניות וההתיישבותיות בינינו לבין גורמים בממשלה רבות.

נחום לנגנטל: אך במצב של צורך אדיר בפיוס לאומי, בשיתוף פעולה בין דתיים לחילונים, יוצאי מדינות הספרדים, יוצאי אירופה, ימנים ושמאלנים, יש צורך בניסיון לשבת ביחד בממשלה המורחבת הזאת, וזו גם הסיבה שנצביע היום בעדה.

נחום לנגנטל: תודה רבה.

דליה רבין-פילוסוף: תודה רבה.

דליה רבין-פילוסוף: חבר הכנסת יעקב ליצמן.

דליה רבין-פילוסוף: אחריו – חבר הכנסת תאופיק חטיב.

יעקב ליצמן: גברתי היושבת-ראש, כנסת נכבדה, ראשית, ברצוני לברך בהצלחה את השרים וסגני השרים החדשים עם התמנותם לתפקידיהם.

יעקב ליצמן: הרחבת הממשלה התאפשרה, כידוע, בעקבות התיקון בחוק-יסוד: הממשלה, שאפשר עד כה מינוים של 18 שרים בלבד.

יעקב ליצמן: הניסיון לשנות את חוק-היסוד גרם לוויכוח ציבורי אמיתי, אם מותר ואפשר לשנות חוק בכלל, וחוק-יסוד בפרט.

יעקב ליצמן: עובדה היא, שלמרות כל הביקורת, בכלל זה של שר המשפטים, היועץ המשפטי לממשלה ומשפטנים בכירים רבים, שדעתם היתה ונשארה נגד התיקון – שונה חוק-היסוד.

יעקב ליצמן: במלים אחרות: כדי לאפשר מתן תפקידים נוספים ועוד משרות – שרים וסגני שרים במקרה זה – מותר ואפשר לשנות חוק-יסוד.

יעקב ליצמן: בעבר שמענו ממשפטנים פרלמנטרים ותיקים, כי אפילו כדי לשנות חוק רגיל צריך שיקרה משהו מיוחד, ואילו חוק-יסוד – הס מלהזכיר.

יעקב ליצמן: והנה מתברר, שכל הנושא של חוקה, חוקים וחוקי-יסוד אינו משהו משפטי "טהור", כפי שניסו להציג זאת, אלא שכשמדובר במשרות ותפקידים, הכול משתנה בהתאם.

יעקב ליצמן: המסקנה היא, שלא צריך להתרשם גם מאותם משפטנים פרלמנטרים שמדברים לאחרונה ללא הרף על הצורך בחוקה לישראל.

יעקב ליצמן: עכשיו, אחרי שינוי חוק-היסוד, אינני בטוח בכלל בצורך הדחוף הזה, אם בכלל.

יעקב ליצמן: מן הראוי להוסיף כאן, שלעם ישראל יש מאז מתן תורה חוקה משלו, וזו החוקה האמיתית לישראל, האחת והיחידה, שלא השתנתה ולא תשתנה לעולם – זו התורה.

יעקב ליצמן: גם אם יקבלו חוקה וחוקים בכנסת או בכל פורום אחר, הם לא יוכלו לשנות אפילו תג אחד בקוצו של יו"ד מהתורה, כפי שנאמר בזוהר בראשית: "שלמה ואלף כיוצא בו יהיו בטלין, וקוצה מן התורה איני מבטל".

יעקב ליצמן: הדברים ידועים וכבר נאמרו מעל במה זו ומצאתי לנכון לחזור עליהם בעקבות שינוי חוק-היסוד והמסקנות מכך.

יעקב ליצמן: מן הראוי לזכור בהקשר זה את דברי הפסוק בפרשת "בחוקותי", ודבר זה צריך שייזכר במיוחד על-ידי הממשלה הרוצה להשיג שלום: "אם בחקתי תלכו – – – ונתתי שלום בארץ".

יעקב ליצמן: חברי הכנסת, עם הרחבת הממשלה וכניסתה לעבודה בהיקף מלא, מן הראוי להזכיר לחברי הממשלה והקואליציה, שלצד הזכויות הכלולות בתפקידיהם יש להם גם חובות, במיוחד חוב קיום ההסכמים הקואליציוניים.

יעקב ליצמן: אני מקווה מאוד, שהממשלה תעמוד בהתחייבויותיה בהסכם הקואליציוני עם סיעת יהדות התורה: שמירת הסטטוס-קוו בענייני דת, מינוי הוועדה לפתרון בעיית גיוס בני ישיבות לצה"ל, שמירת מעמד החינוך החרדי במערכת החינוך ואכיפת חוקים דתיים.

יעקב ליצמן: כמו-כן, בכמה נושאים שהם בבחינת "סור מרע":

יעקב ליצמן: למנוע יוזמות וחוקים אנטי-דתיים, חפירות בקברים עתיקים, פגיעה באורחות החיים של הציבור החרדי והדתי ואפליית עובדים שומרי שבת.

יעקב ליצמן: ברצוני להדגיש במיוחד את התחייבות הממשלה לפעול לכבד את השבת ומועדי ישראל, ששמרו על קיומנו כעם.

יעקב ליצמן: לסעיף זה בהסכם הקואליציוני יש משמעות מיוחדת בימים אלה, כאשר יש חשש לחילול שבת גדול בהעברת הטורבינה לתחנת הכוח באשקלון.

יעקב ליצמן: אני קורא בזה קריאה של הרגע האחרון לראש הממשלה, לשרי הממשלה ולכל הגורמים הנוגעים בדבר לפעול מיידית כדי למנוע את חילול השבת.

נחום לנגנטל: תודה רבה לחבר הכנסת ליצמן.

נחום לנגנטל: עכשיו ידבר חבר הכנסת תאופיק חטיב, ואחריו – חבר הכנסת בנימין אלון.

תאופיק חטיב: כבוד היושב-ראש, כבוד השר, חברי הכנסת, ראשית, אני רוצה לברך את היושב-ראש, אני נואם בפעם הראשונה כשאתה מנהל את הישיבה.

תאופיק חטיב: אני מאחל לך הצלחה, ואני בטוח שתצליח.

נחום לנגנטל: תודה.

תאופיק חטיב: חברי הכנסת, סיעתנו היתה מתחילת הדרך נגד הרחבת הממשלה, ולא משום שראתה במספר 18 מספר קדוש, זה היה יכול להיות כל מספר אחר של שרים, אבל התנגדותנו היתה עקרונית בכך שאמרנו, שכל הכספים שצריכים לעבור למשרדים החדשים היו יכולים לסגור הרבה פערים קיימים, ובמיוחד במגזר הערבי.

תאופיק חטיב: הרבה החלטות ממשלתיות כלפי המגזר הערבי לא קוימו בגלל מחסור בכספים, וכאן ראינו סתירה, שכן אין מימון להרבה תשתיות, במיוחד לחמישה כפרים בנגב שהיו צריכים לקום, לעלות על הקרקע, והם לא עולים על הקרקע בגלל חוסר תקציבים.

תאופיק חטיב: שכונת נווה-שלום בלוד לא נבנתה כי חסרים 5 מיליוני שקל, ועוד ועוד.

תאופיק חטיב: אלה דברים שהיו בראש מעיינינו ובגללם אנחנו מתנגדים להרחבת הממשלה.

תאופיק חטיב: אין לנו שום התנגדות אישית כלפי שרים, להיפך, כולם אנשים טובים, נחמדים, ואני בטוח גם שיהיו מוצלחים.

תאופיק חטיב: אני רואה כאן את השר המיועד, ג'ומס; אני מאחל לו הרבה הצלחה.

תאופיק חטיב: ההתנגדות שלנו היא עקרונית, גם בדרך של מחאה כלפי ראש הממשלה בכך שהוא התעלם מהסיעות הערביות לאורך כל הדרך.

מוחמד כנעאן: ראש הממשלה ומפלגתו.

טלב אלסאנע: הוא התעלם גם מהמפלגה שלו.

נחום לנגנטל: אל תפריעו לו.

תאופיק חטיב: ראש הממשלה עדיין לא ראה לנכון לשבת ללבן הרבה דברים שסוכמו ערב הבחירות עם הסיעות הערביות.

תאופיק חטיב: אז חולק גם מסמך שנקרא מסמך רבין, לאוכלוסייה הערבית – – –

אחמד טיבי: חבר הכנסת חטיב, הבטחות מחייבות רק את הצד שמקבל אותן.

תאופיק חטיב: ועדיין, לא רק שלא התחילו ביישום, אלא לא ראינו עד עכשיו אפילו מגמה שתיתן לנו להרגיש בנוח כלפי הממשלה הזאת, במיוחד ביחס של ראש הממשלה כלפי הסיעות הערביות, כלפי חברי הכנסת הערבים.

תאופיק חטיב: כולי תקווה, שאחרי גמר מלאכת הרכבת הממשלה והרחבתה, יהיה זמן לראש הממשלה לשבת ולהתחיל לחשוב איך הוא מיישם את ההבטחות, הן בפנים והן בחוץ.

תאופיק חטיב: אמרתי שבפנים אנחנו עדיין לא שקטים כי לא ראינו את הכיוון שאליו ציפינו.

תאופיק חטיב: כלפי חוץ זה עוד יותר גרוע, כי מה ששמענו מההתייחסות של ראש הממשלה לנושא היישום של הסכם-וואי, ועוד לפני כן, הסכם חברון שטרם יושם בחלקו, והדרישות שהפלסטינים יוותרו על הסכם-וואי וייכנסו ישירות למשא-ומתן על הסדר הקבע, כל הדברים שהזכרתי עד כאן הם אומנם בראשי פרקים ולא יותר, אבל הם רק סממנים שמאותתים בצהוב – אני מקווה שהם לא יאותתו באדום – שאינם מבטיחים שקט ואינם מבטיחים טובות לעתיד.

תאופיק חטיב: אני מקווה, כי מה שאנחנו רואים זו לא בדיוק האמת ולא המציאות, והדברים ישתנו.

תאופיק חטיב: זו לפחות תקווה, ואני מאחל לממשלה הזאת שדרכה תשתנה בכיוון כזה שייתן שקט לכולנו ויתחילו ביישומן של כל ההבטחות שהיו ערב הבחירות.

תאופיק חטיב: תודה.

נחום לנגנטל: תודה רבה.

נחום לנגנטל: חבר הכנסת בנימין אלון, ואחריו – השר חיים רמון.

בנימין אלון: אדוני היושב-ראש, כנסת נכבדה, רבותי השרים, אין ספק שהשרים שנבחרו הם אנשים מכובדים, עם עבר מרשים, והם ראויים לתפקידים, אבל הם גם היו ראויים לטקס פחות משפיל.

בנימין אלון: טקס הבחירה שלהם היה טקס משפיל מאוד.

בנימין אלון: אינני חושב שמגיע למתן וילנאי, לחיים אורון, לרמטכ"ל שחק, לרב מלכיאור, לעבור טקס השפלה כזה של דיונים אין-סופיים, שכל אחד מאזרחי ישראל יודע בדיוק שהלשכה שלהם היא על חשבון החיילים המשוחררים שלא מוכנים לתת להם את מענק השחרור שמגיע להם על החודשים שהאריכו להם את השירות.

איוב קרא: על חשבון הקשישים.

בנימין אלון: על חשבון הקשישים, על חשבון החולים.

בנימין אלון: אני באמת חושב, שהסגנון הזה שראש הממשלה מכניס, הוא בסופו של דבר קצת מסוכן לדמוקרטיה, כי זו התחלת טקס ההשפלה, אחרי זה יהיה המשך.

בנימין אלון: הוא כבר אמר ששרים שלא יוכיחו את עצמם יועברו אולי.

בנימין אלון: אולי הפוך.

בנימין אלון: אולי יעל דיין לא צריכה להתייאש כי יכול להיות שאם היא תתנהג יפה ולא תהיה כל כך נעלבת, אולי היא כן תקבל מינוי.

בנימין אלון: הרי בסופו של דבר, החוק שאושר מאפשר להוסיף עוד עשרה שרים.

בנימין אלון: עוד לא היתה מעולם, אדוני היושב-ראש, מפלגת שלטון של 23 חברי כנסת – ויתקן אותי השר רמון, נדמה לי שכל חבר כנסת שני הוא או שר – – –

חיים רמון: שלושה.

בנימין אלון: לא, שלושה זה מישראל אחת.

חיים רמון: אני דווקא בעד, אבל 23 – שני – – –

בנימין אלון: בסדר, רק תקן אותי כי לא ספרתי.

בנימין אלון: כל חבר כנסת שני הוא או שר או סגן שר.

חיים רמון: כל חבר כנסת שני – כמעט.

בנימין אלון: זה חידוש.

נחום לנגנטל: גם אצלנו זה כך.

בנימין אלון: אבל מה שקורה, השר רמון, שכל חבר כנסת שני שהוא לא שר או סגן שר, הוא האופוזיציה היחידה שיש פה בבניין.

חיים רמון: זה בגלל חולשתה של האופוזיציה.

בנימין אלון: ויש לנו פה אופוזיציה לא רעה, של רענן כהן, של יעל דיין, של יושב-ראש הכנסת.

בנימין אלון: וזאת תקוותי היחידה כאיש אופוזיציה, כי, חבר הכנסת קרא, האופוזיציה שלנו צריכה להתחזק מאוד מאוד, היא עוד לא בעניינים.

בנימין אלון: כך שיש לנו פה ממשלה, והייתי ממשיך לפרט את החידושים המרעננים והסגנון הדמוקרטי.

בנימין אלון: ואני אומר את הדברים, לצערי, לא כל כך ברצינות.

בנימין אלון: יש לי הרגשה כאילו ראש הממשלה מנסה להוכיח שהחרצוף של נפוליאון בונפרטה הוא באמת נכון, וזה קצת קשה לו, אז הוא עושה כל הזמן מאמצים להראות שהוא יכול בשלט-רחוק אישי למנות את זה, לפטר את זה, להשתדל למנות את השרים לתפקידים הכי פחות מתאימים, שפרופסור בן-עמי, השגריר הכי מצטיין שהיה לנו – אני חושב – באירופה, הוא יהיה זה שיעשה מסדר לשוטרים; ויוסי ביילין, שאיננו משפטן, הוא יהיה שר המשפטים למרות הניסיון הדיפלומטי שלו, וכך הלאה, אני לא אאריך.

בנימין אלון: יכול להיות שגם זה סוג של שליטה.

בנימין אלון: יכול להיות שבצבא ככה אתה תופס פיקוד.

בנימין אלון: כולם בסופו של דבר צריכים להתייחס אל ראש הפירמידה ולשמור אתו על קשר טוב, כי אחרת לא יקודמו.

בנימין אלון: כולם עסוקים בסופו של דבר בעניין הזה.

בנימין אלון: השאלה היא, מה קורה לדמוקרטיה שלנו.

בנימין אלון: וכאן אני באמת מודאג.

בנימין אלון: שאלה שנייה, אנחנו אולי ערב מלחמה קשה.

בנימין אלון: בסופו של דבר, הססמאות והבלונים הנפוחים על שלום – אנשים כבר מבינים שזה שטויות, יודעים שאנחנו במצב קשה ומתוח – – –

נחום לנגנטל: חצי דקה לסיום.

בנימין אלון: אני מסיים, אדוני היושב-ראש.

בנימין אלון: אין לנו ממשלה אחרת, אדוני היושב-ראש, זאת הממשלה שלי, אין למדינת ישראל ממשלה אחרת.

בנימין אלון: ממשלה שלא מכבדים אותה בבית, גם נשיאי מדינות עוינות ומדינות ידידותיות פחות מכבדים.

בנימין אלון: וראש הממשלה חייב להבין את זה.

בנימין אלון: כלומר, אי-אפשר לתת לכנסת לעסוק במסע של 24 שעות של השפלת הממשלה בעיני הציבור, ובו-זמנית לשוטט בעולם בביקורים ממלכתיים, ולא להבין שבסופו של דבר הדברים מחוברים.

בנימין אלון: אני מסיים את דברי, אדוני היושב-ראש.

בנימין אלון: אני מאחל הצלחה אישית לכל השרים שנבחרו.

בנימין אלון: אני מקווה, שראש הממשלה, אחרי הטעות האיומה הזאת שלו, מכאן ואילך, יתפקד יותר נכון, כי אנחנו ערב מלחמה קשה, ערב תקופה קשה, ואני מקווה שתהיה לנו ממשלה חזקה שתדע להתמודד עם המציאות.

בנימין אלון: תודה.

נחום לנגנטל: תודה.

נחום לנגנטל: השר חיים רמון, ואחריו – חבר הכנסת אליעזר כהן.

חיים רמון: אדוני היושב-ראש, חברי הכנסת, האמת היא שחשבתי שניתן לקיים את הדיון היום אולי בצורה שונה מכפי שהתקיים הדיון הציבורי במשך החודש החולף, אבל אז שמעתי את דבריו של חבר הכנסת אריאל שרון, ופשוט לא הבנתי איפה אנחנו חיים.

חיים רמון: רק לפני פחות משלושה חודשים גורשה, סולקה ונבעטה הממשלה שהוא היה חבר בה בבושת פנים חסרת תקדים בתולדות מדינת ישראל, אולי פרט ל-77', שבה מפלגתי סולקה באותו אופן מהשלטון.

חיים רמון: מאז 77' לא היה כדבר הזה.

חיים רמון: משבר נורא בכל תחומי החיים, איפה שאנחנו לא נוגעים – בוקה, מבוקה ומבולקה, מפורר.

חיים רמון: שלוש שנים ישבתם, כל שנה קיצצתם.

חיים רמון: נגמרו שלוש שנים ויש לנו אותו גירעון.

חיים רמון: לפחות אצלנו היה גירעון, נכון, אבל לא היה מיתון ולא היתה אבטלה, היתה צמיחה, ולא כל אזרח הפסיד כל שנה מהכנסתו 2,000 דולר.

חיים רמון: מגיע חבר הכנסת אריאל שרון, שטוען שהוא רוצה להיות ראש ממשלה.

איוב קרא: הוא נתן לכם קרדיט.

חיים רמון: תקשיב רגע, תקשיב.

חיים רמון: אחרי חודש, חודש עבר; אפילו לא חודש, אם רוצים לדייק.

חיים רמון: היום, נדמה לי, 5 באוגוסט, אפילו לא חודש.

חיים רמון: ומה עשינו בחודש הזה?

חיים רמון: בראש ובראשונה הקמנו ממשלה, ותיכף אני אגיד למה הקמנו אותה באופן שהקמנו.

חיים רמון: אבל בחודש הזה מה עשינו?

חיים רמון: הלכנו לשקם את ההריסות המדיניות שהשארתם מאחוריכם, לא בעניין המהותי.

חיים רמון: שום דבר מהותי.

נחום לנגנטל: חבר הכנסת קרא, תן לו לדבר.

נחום לנגנטל: זה הסיכוי היחיד שהוא גם יגמור.

חיים רמון: חבר הכנסת קרא, אני מאוד מבקש ממך, תן לי לדבר לבד.

חיים רמון: חבר הכנסת קרא, אתה חבר כנסת חדש, אתה לא צריך ללוות אותי בכל פעם שאני עולה.

איוב קרא: הרחיבו, שמונה משרות חדשות סידרו.

חיים רמון: חודש ימים יושבים לא על עניינים מהותיים.

חיים רמון: אני מודיע לכם, שראש הממשלה לא דן על דברים מהותיים לא עם ערפאת ולא עם מובארק ולא עם קלינטון.

חיים רמון: רק לבוא ולשקם את הריסות האמון, שלא רצו לשמוע מאתנו, שמלה לא היתה מלה, שהבטחה לא היתה הבטחה.

חיים רמון: כאן על הדוכן הצגתי את העמדה הדו-פרצופית של ראש הממשלה הקודם בנושא ראס-אל-עמוד: לאמריקנים – לעולם לא תהיה ראס-אל-עמוד; בשטח – בונים.

חיים רמון: ויש לי עוד, ברוך השם, תיק גדול על המדיניות שהתנהלה בסגנון הזה.

חיים רמון: והכול התפוצץ.

חיים רמון: חודש הוא עסק בכך ונאלץ לשם כך להיות רוב זמנו בחו"ל.

חיים רמון: יושב פה יושב-ראש האופוזיציה ומדבר כאילו אנחנו ארבע שנים בשלטון.

חיים רמון: חודש.

חיים רמון: קצת בושה.

חיים רמון: תשבו, תבוא הפגרה, נראה, נלמד.

חיים רמון: יש לנו לעשות תקציב.

חיים רמון: השארתם לנו הרס מוחלט בכלכלה, שאפילו אנחנו לא העלינו על דעתנו, ואני לא רוצה לעשות את זה, אבל באים ואומרים: הרחבת הממשלה.

חיים רמון: אני מודיע לכם, חבר הכנסת אריאל שרון הסכים, ודאי מכללא, להרחבת ממשלה.

חיים רמון: ראש הממשלה הקודם, נתניהו, שניהל משא-ומתן על ממשלת אחדות, במבנה היתה הרחבת ממשלה.

חיים רמון: ואריאל שרון, שדן אתנו וישב ורצה להצטרף, זה לא הסתייע, לא הגיעו לעמק השווה – לא על הרחבת הממשלה לא הגיעו לעמק השווה, אלא על דברים אחרים לא הגיעו לעמק השווה.

חיים רמון: בצדק, אני לא בא בטענות.

חיים רמון: היה לו צפוף?

חיים רמון: יכול להיות שהיה לו צפוף, אבל היה לו מאוד נוח.

חיים רמון: הוא מאוד רצה את הצפיפות הזאת.

חיים רמון: הוא מעדיף שיהיה לו פה צפוף, בשולחן הזה, מאשר מאוד מרווח בספסלים האלה.

ראובן ריבלין: בחרו אתכם כדי שתהיו יותר טובים.

חיים רמון: אנחנו יותר טובים.

חיים רמון: יותר טובים.

חיים רמון: חודש.

ראובן ריבלין: מה אתה מספר סיפורים?

חיים רמון: חבר הכנסת ריבלין, אני אענה לך.

חיים רמון: יש לי גם לך מה להגיד.

חיים רמון: חכה.

חיים רמון: תן לי לגמור.

ראובן ריבלין: עד כדי כך?

חיים רמון: כן, אם לא למעלה מזה.

נחום לנגנטל: מה אתי?

חיים רמון: אדוני היושב-ראש, אתך אני מדבר רק כשאתה יושב כאן.

חיים רמון: לכן, הוא היה מוכן לשבת.

חיים רמון: יש הרחבת ממשלה, זה לא נוח וזה לא נעים, אבל להפוך את זה לדבר קדוש?

חיים רמון: דבר שמשנה את כל סדרי העולם?

חיים רמון: למדנו לקח.

חיים רמון: כמה פעמים צריך להגיד?

חיים רמון: בין 1992 ל-1996 היתה לדעתי הממשלה הכי טובה בתולדות מדינת ישראל, פרט לממשלה הראשונה.

חיים רמון: אני מניח שידידי מהאופוזיציה חולקים.

חיים רמון: היה לה חיסרון גדול אחד: היא היתה צרה, והמשימות שהיא נטלה על עצמה, משימות גדולות, היא לא הצליחה ליצור להן תמיכה ציבורית רחבה.

חיים רמון: היתה ממשלה בין 1996 ל-1999, בעיני מהגרועות שהיו, חברי מהאופוזיציה – לא, דווקא מהאופוזיציה רובם יסכימו אתי בעניין הזה.

חיים רמון: אחת הרעות החולות.

חיים רמון: הייתי שם, היה לי חלק בהפלתה.

חיים רמון: זה היה משום שלא היה לה בסיס רחב.

חיים רמון: שתי ממשלות, מדינה מחולקת, כולם מדברים על הצורך בכך שמקסימום גורמים יהיו בממשלה ובקואליציה, אז זאת בעיה.

חיים רמון: אני יודע שזה לא נוח, אבל צריך איכשהו לגשר, לגשר על הפער.

ראובן ריבלין: אדוני, שאלה ממש.

חיים רמון: לא, בסוף, חבר הכנסת ריבלין.

חיים רמון: בסוף.

נחום לנגנטל: חבר הכנסת ריבלין.

נחום לנגנטל: חבר הכנסת ריבלין.

ראובן ריבלין: בשביל אחדות העם צריך שסיעה של שישה אנשים יהיו לה שני שרים?

חיים רמון: ידעתי, ידעתי, אני ידעתי.

חיים רמון: אבל, חבר הכנסת ריבלין, תאר לך שאני עומד לענות על הטיעון הזה.

ראובן ריבלין: נו, בבקשה.

חיים רמון: תאר לך.

ראובן ריבלין: כולנו מחכים לזה.

חיים רמון: אני מציע לך לשאול את השאלות בסוף.

חיים רמון: תראה שעל חלק גדול אני אענה תוך כדי דברי.

חיים רמון: זה המצב.

חיים רמון: כשצריך להרכיב ממשלה משבע-שמונה סיעות, שכל סיעה, ובוא נודה על האמת, היא לא סיעה, היא מחולקת לתת-סיעות – ראיתם מה קרה לישראל בעלייה.

חיים רמון: אני אגלה לכם משהו.

חיים רמון: תוך כדי המשא-ומתן הקואליציוני אמרתי לאהוד ברק: אהוד, צריך לשים לב לישראל בעלייה, שתישאר שלמה.

חיים רמון: פחדתי ממה שעלול לקרות.

חיים רמון: כל מפלגה יש לה הבעיות האלה, כל אחת חוץ מהליכוד, כמובן.

חיים רמון: היא מאוחדת.

חיים רמון: היא עומדת כולה כאיש אחד.

חיים רמון: היא לא בעיה.

ראובן ריבלין: יש יתרון.

חיים רמון: נכון, אבל פרט לליכוד לכולם יש בעיות, וכשמרכיבים ממשלה צריך לחשוב על זה.

מוחמד כנעאן: לנו אין בעיות, יש לנו בעיות אתכם.

חיים רמון: לכם אין בעיות, מאה אחוז, בגלל זה אתם באופוזיציה.

חיים רמון: גם אתה לא כדאי שתמשוך אותי בלשון על הסיעה שלכם.

חיים רמון: היא מאוחדת אבל בכל זאת יש פה ושם בעיות.

אליעזר כהן: מה תגיד עלינו?

אליעזר כהן: לנו אין בעיות.

חיים רמון: האמן לי, למה?

חיים רמון: הרי אתם לא רוצים – – –

נחום לנגנטל: אל תפריעו, הוא עובר סיעה סיעה.

חיים רמון: אתה הרי יודע, הרי גם אם תאמר כל מה שתאמר, אני לא אומר מה שאני יכול לומר.

חיים רמון: אני מרשה לך להגיד הכול; אני, מה שאני יכול לומר לגבי הסיעה לא אומר גם אם תגיד הכול.

חיים רמון: לגבי סיעתך, בוודאי לא אומר שום דבר.

חיים רמון: באו להרכיב קואליציה, זה קשה.

חיים רמון: ב-1992 הרכבנו קואליציה משלוש סיעות, וגם אז היה קשה.

חיים רמון: זה המצב שבו אנו עומדים היום.

חיים רמון: זה קשה, אבל צריך לבוא ולהגיד, כפי שאמר ראש הממשלה עוד לפני הבחירות, שכך הוא יעשה.

חיים רמון: זה לא היה פופולרי, אבל ראש הממשלה אמר שכך הוא יעשה.

איוב קרא: הוא אמר שירחיב את הממשלה?

חיים רמון: אתם רואים אילו קשיים יש, גם כלכליים וגם מדיניים.

חיים רמון: צריך להרחיב את הממשלה, כי מה לעשות, הסיעות מדברות על ייצוג, וייצוג – מה לעשות – הוא גם בממשלה, לצערי הרב.

חיים רמון: אני מצטער על כך.

חיים רמון: הייתי מאוד שמח אילו גם יעל דיין היתה בממשלה.

חיים רמון: אני לא קובע ביחס לממשלה.

חיים רמון: ראיתם כמה זה קשה ואיזה אלמנט אישי יש כאן.

חיים רמון: אם יעל היתה בממשלה, אז מישהו אחר היה מרגיש כך.

חיים רמון: זה בתוך סיעה אחת; תארו לכם – בין כל הסיעות.

חיים רמון: את זה הציבור בחר, כך הוא קבע, וזהו המחיר.

חיים רמון: וכאן אני מגיע למחיר: כמה צביעות יש בעניין המחיר.

חיים רמון: שמעתי פה בכי תמרורים ממש מפי אריאל שרון, על מה שאפשר היה לעשות בכסף הזה.

חיים רמון: תיכף אגיד בכמה כסף מדובר.

חיים רמון: מיליארדים בזבזתם, בכל דיון תקציבי היו הסכמים מעל השולחן ומתחת לשולחן, במאות מיליונים.

איוב קרא: בשביל זה החלפתם אותנו.

חיים רמון: בשביל מה?

חיים רמון: בשביל כלום, בשביל לשחד באמת, לא בשביל להגיע לממשלה רחבה שתוכל לעבוד ולעשות את מה שצריך, ולא כדי לשחד אף אחד במאות מיליונים.

איוב קרא: זה מה שהיה בעבר.

איוב קרא: מה שקיים עכשיו, זה לא שוחד?

נחום לנגנטל: חבר הכנסת קרא, די.

חיים רמון: לגבי המחיר, התאפקתי.

חיים רמון: לא רציתי לענות, לא לחבר הכנסת ריבלין ובוודאי לא לחברת הכנסת לימור לבנת, שהיא בוודאי האחרונה שהיתה צריכה לפתוח את פיה בעניין זה.

חיים רמון: היא רצתה לקיים לה איזו מסיבת פאר, לכבוד עזיבתה את המשרד, בסכום של 70,000 שקל, מתוך דאגה לכספי ציבור.

חיים רמון: כתבו והשמיצו.

עזמי בשארה: זה נקרא איפוק.

חיים רמון: זה איפוק, זה איפוק.

אחמד טיבי: זה נכון, רובי?

ראובן ריבלין: אני לא יודע, לא הוזמנתי למסיבה הזאת, כי כנראה היא לא היתה.

ראובן ריבלין: גם אם היתה, אני לא בטוח שהייתי מוזמן.

חיים רמון: השרה תענה.

ראובן ריבלין: המסיבה כנראה לא היתה.

חיים רמון: היא לא התקיימה.

חיים רמון: היה מזל, החשב הכללי הודיע שהיא לא תתקיים.

חיים רמון: כבר הוזמנו אנשים, הוזמן המקום.

חיים רמון: לא רציתי לרדת לרמה הזאת ושתקתי.

חיים רמון: הלכו והשמיצו בלי סוף.

חיים רמון: לי היה רק מכתב אחד – תקשיב גם אתה, חבר הכנסת ריבלין: ברור מי מסר את המכתב לגבי העלות הישירה של שישה שרים ושלושה סגני שרים.

חיים רמון: אני מתייחס לעלות הישירה, ותיכף אגיד משהו על העלות העקיפה.

חיים רמון: נאמר כי העלות הישירה של שישה שרים ושלושה סגני שרים היא 10 מיליוני ש"ח.

חיים רמון: עשיתי חשבון שאפילו חבר הכנסת ריבלין יסכים לו.

חיים רמון: רצינו שני סגני שרים.

חיים רמון: 10 מיליונים פחות עלות סגן שר אחד, נותן 9 מיליונים.

חיים רמון: אני קורא: עלות ישירה של הוספת שישה שרים נוספים ושלושה סגני שרים, ללא יישום החוק הנורבגי, נאמדת ב-10 מיליוני ש"ח.

חיים רמון: עמדתי מעל דוכן הכנסת וקראתי את זה.

חיים רמון: אמרנו שני סגנים – 9 מיליונים.

חיים רמון: חבר הכנסת ריבלין משקר ביודעין, וחברת הכנסת לימור לבנת הקהילה קהילות.

חיים רמון: אין לכם בושה?

חיים רמון: זו צורת עבודה של אופוזיציה?

חיים רמון: מר מילגרום אמר את הדברים האלה בוועדת החוקה.

ראובן ריבלין: חבל שאדוני לא שמע את מר מילגרום בוועדה לענייני ביקורת המדינה.

חיים רמון: תן לי, אגיע לכך, אני מצטט רק את מה שמילגרום כתב, לא את מה שהוא אמר.

ראובן ריבלין: אהה, כן.

חיים רמון: אני מצטט את מה שהוא כתב, ואני קורא את מה שהוא כתב ביום שהכי טוב לכם.

ראובן ריבלין: באיזה יום?

חיים רמון: ביום הכי טוב לכם.

חיים רמון: ושם הוא כותב: 10 מיליונים לשישה שרים ושלושה סגנים.

חיים רמון: אני קורא ומגיע ל-9 מיליוני שקל, אלא אם 10 מיליונים פחות מיליון, זה לא 9 מיליונים.

חיים רמון: אם החשבון האריתמטי נשאר, זה 9 מיליונים.

חיים רמון: דרך אגב, אחרי שיש חמישה שרים ושני סגנים, חזרנו ל-9 מיליונים עלות ישירה.

חיים רמון: זה מה שקרה.

חיים רמון: באותו מסמך, שכמובן אתם לא מצטטים אותו, כותב אותו מילגרום, שיש שני סוגי שרים: יש שרים כמו מי שהיו שר בלי תיק, יוסי ביילין ושאול עמור, שבאמת לא עלו עלויות נוספות.

חיים רמון: אומר מר מילגרום שיש סכנה, בטח שיש סכנה: למשל, אני שר לענייני ירושלים, עוסק בענייני ירושלים.

חיים רמון: מפני שיש שר לענייני ירושלים, אני מקווה שירושלים לא תופקר כמו שהופקרה בעבר.

חיים רמון: היו החלטות מאוד יפות של הממשלה הקודמת, שכמובן נשארו ברובן על הנייר.

חיים רמון: אני תובע משר האוצר ליישם אותן.

חיים רמון: זה לא יבוא חס וחלילה אלי, למשרד שלי, זה יבוא לירושלים.

חיים רמון: אני מדבר על 430 מיליון ש"ח שחיוניים לאחדותה של ירושלים.

חיים רמון: זה מבחינת מילגרום מהווה סכנה, מבחינתי זו ברכה.

חיים רמון: זה רע?

חיים רמון: זה מה שאני אעשה כל היום.

איוב קרא: מה זה משרד לפיתוח אזורי?

חיים רמון: עוד כותב מר מילגרום, שאם מקימים משרד שדומה למשרד התשתיות, אין בעיה.

חיים רמון: כלומר, אם לוקחים יחידות, גם כן אין בעיה.

חיים רמון: אני מתייחס רק למה שהוא כותב, אני לא יודע מה הוא אומר.

ראובן ריבלין: הבאנו בחשבון 18 משרדי ממשלה.

חיים רמון: אין לכך שום קשר לזה.

חיים רמון: לכל האגדות על עלויות, אין שום קשר.

חיים רמון: כאשר הכנסת הזאת אישרה את הרחבת הממשלה, היא אישרה בעקבות זאת – כפי שהביא ראש הממשלה – 9 מיליוני ש"ח, ואגורה לא יותר; סדר גודל של כ-9 מיליוני ש"ח.

חיים רמון: האם יש בכך סכנות?

חיים רמון: יש, למרות תקציב המדינה.

חיים רמון: חברי הכנסת יוכלו לראות.

חיים רמון: יש שר אחראי לתפוצות שיחשוב כי צריך להשקיע כחצי מיליארד שקל בתפוצות.

חיים רמון: אולי יחשוב חבר הכנסת ריבלין, שזה הדבר הכי נכון לעשותו במדינת ישראל, אבל מבחינתו של מילגרום זו סכנה.

חיים רמון: אני לא רוצה להרחיב, כי אני מדבר במליאה, אבל הוא יכול לראות בכך סכנה גדולה.

חיים רמון: במהות 9 מיליוני שקל להרחבת הממשלה, זה הרבה מאוד כסף, אבל זה לא דומה לכל האגדות על 400 מיליון שקל.

ראובן ריבלין: אתה עושה את עצמך.

חיים רמון: אתם עושים את עצמכם.

חיים רמון: חבר הכנסת ריבלין, אתם מוליכים שולל ביודעין.

ראובן ריבלין: תאר לך שיש משרד המשפטים, ואתה מוציא ממנו נתח שיכול היה להישאר אצלו, ומקים למענו אדמיניסטרציה חדשה, כדי לתת את הנתח לשר מסוים.

ראובן ריבלין: מה תהיה התקורה, והאם לא יכולת לעשות זאת באותה מסגרת?

חיים רמון: חבר הכנסת ריבלין, עמד כאן היום חבר הכנסת שרון ודיבר.

חיים רמון: זה לא דבר דמיוני, גם אתם עשיתם את זה.

ראובן ריבלין: לקחנו מסגרות קיימות.

חיים רמון: חבר הכנסת ריבלין, למה לקחת דבר דמיוני, עשיתם את זה.

חיים רמון: כותב מר מילגרום לגבי משרד התשתיות.

חיים רמון: הוא נותן את משרד התשתיות כדוגמה לדבר שלא גורם להוצאות.

חיים רמון: אתם עשיתם את זה.

חיים רמון: לקחתם את משרד האנרגיה, הוספתם לו את נציבות המים, את מע"צ ואת כל השאר.

ראובן ריבלין: לקחנו מסגרות.

חיים רמון: בוודאי, גם פה מדובר על זה.

חיים רמון: אבל, חבר הכנסת ריבלין, זה יהיה בעתיד.

חיים רמון: חכה.

ראובן ריבלין: אני מחכה.

חיים רמון: תתקוף אותנו אז, למה אתה תוקף אותנו מראש?

חיים רמון: למה אתה מאשים אותנו מראש?

חיים רמון: האם תתנצל אחר כך?

ראובן ריבלין: ועוד איך.

חיים רמון: את העלילה כבר אמרת, את השקר אמרת.

חיים רמון: הרי לא תתנצל אם זה לא יקרה.

חיים רמון: תבוא ונראה מה יקרה.

חיים רמון: בעוד חודש יוגש תקציב המדינה.

חיים רמון: בעוד חודש, בעוד חודשיים, תבקש סליחה אם יתברר שלא היה לא 100, לא 200, לא 300 ולא 400 מיליון?

חיים רמון: הרי לא תבקש כאן סליחה, תמצא עלילה חדשה.

חיים רמון: לסיום, אני רוצה לומר: עמד כאן חבר הכנסת שרון ואמר דברים שאני לא יודע מנין הוא לקח אותם.

חיים רמון: מה היתה האינסינואציה: חזר שלטון מפא"י – עד עכשיו מעולם לא הייתי במפא"י – התחילו לפטר את מחלקת התה.

חיים רמון: יש מי שקונה שוב את הסוג הנלוז הזה של עלילות והולכת שולל.

חיים רמון: אני פונה כאן ועכשיו לחבר הכנסת שרון, לא שילך ל-20 עורכי-דין – שיעביר אלי את כל הרשימות של מחלקות התה שפוטרו על-ידי שרי ממשלת ישראל החדשה בחודש הראשון לכהונתה.

חיים רמון: ואם הוא לא יעביר את הרשימה, אני מבקש ממנו שהוא יתנצל; ואם הוא לא יתנצל – הוא ילך על זה לוועדת האתיקה, כי אנחנו לא ניתן יותר לסוג הזה של עלילות שהעללתם להמשיך לעבור ללא שום תגובה.

חיים רמון: תודה.

נחום לנגנטל: תודה רבה לשר רמון.

נחום לנגנטל: חבר הכנסת אליעזר כהן, ולאחר מכן – חבר הכנסת מוחמד ברכה.

ראובן ריבלין: – – –

אליעזר כהן: אדוני היושב-ראש, כנסת נכבדה, אני רוצה להגיד לכם, שאתמול מנהיג של עם בשכנות שלנו, ערפאת, דיבר על ג'יהאד, וג'יהאד זה לא הזמנה למחול.

אליעזר כהן: הנשיא של סוריה אסד חסר סבלנות, הוא רוצה כבר לקבל את רמת-הגולן.

אליעזר כהן: מה קורה כאן?

אחמד טיבי: כבר?

אליעזר כהן: מה קורה כאן?

נחום לנגנטל: שאל את חבר הכנסת בשארה.

אליעזר כהן: זאת הפעם הראשונה שאני מבין אותם.

אליעזר כהן: אתה יודע, אדוני היושב-ראש, מדוע אני מבין אותם בפעם הראשונה?

אליעזר כהן: משום שזה חצי שנה אין ממשל במדינת ישראל.

אליעזר כהן: חודשיים חיכינו לבחירות.

אליעזר כהן: כמה זמן עבר מאז הבחירות, אדוני היושב-ראש?

אליעזר כהן: כשלושה חודשים.

אליעזר כהן: מאה ימי החסד שנותנים לממשלה ושעברו מאז הבחירות, עברו כבר, ורק היום אנחנו מדברים על זה שאנחנו משלימים את הממשלה.

אליעזר כהן: באיזו מדינה תקינה, באיזה ממשל תקין, דרושים שלושה חודשים בשביל לבנות ממשלה?

אליעזר כהן: איפה?

אליעזר כהן: בצרפת?

אליעזר כהן: בדנמרק?

אליעזר כהן: איפה?

אליעזר כהן: מקימים ממשלה בשלושה חודשים.

אליעזר כהן: אנחנו סוגרים מאה יום.

אליעזר כהן: רק במבנה ממשל מעוות כמו שלנו זה אפשרי.

אליעזר כהן: המבנה הקואליציוני – שם המשטר שלנו זה רפובליקה קואליציונית – היה הכרח המציאות כשהקימו את המדינה, כשבן-גוריון היה עם מלחמה בשער.

אליעזר כהן: כשחמש מדינות פלשו למדינה שלנו היה הכרח להקים קואליציה ולהסתדר עם ממשל זמני.

אליעזר כהן: 50 שנה אחרי הקמת המדינה אנחנו עדיין נמצאים במבנה המעוות הזה.

אליעזר כהן: ובמשטר קואליציוני כמו של היום אין ברירה אלא לחלק את העוגה הלאומית לא לפי סדר עדיפויות לאומי ולא לפי מה שצריך לטובת המדינה, אלא לפי מה שהקואליציה חוטפת.

אליעזר כהן: והיא תחטוף כספים, והיא תחטוף כיסאות, והיא תגדיל את הממשלה, ואפשר להשמיע פה בדיחות על הגדלת השולחן והקטנת השולחן, ואפשר לדבר פה על הצורך בתקציבים.

אליעזר כהן: זה כסף קטן לעומת זה שבמדינה שלנו לא מתנהל ממשל תקין.

אליעזר כהן: ממשל תקין יהיה במדינת ישראל רק – ואני מדגיש את המלה רק – אחרי שתהיה למדינת ישראל חוקה.

אליעזר כהן: ואם מישהו סיפר לי שיש מהפכה חוקתית במדינת ישראל מאז 1992 – יש אנשים מכובדים מאוד במערכת המשפט שאומרים את זה, כי מאז אפשר לעשות אוסף חוקי-יסוד ולעשות מזה חוקה – בשבוע שעבר ראינו איך עשו מחוק-יסוד חוכא ואיטלולא, חוק-יסוד: הממשלה.

אליעזר כהן: החליפו ככה חוק-יסוד בשביל להוסיף כמה כיסאות וכמה שרים.

אליעזר כהן: ואגב, אני רוצה להדגיש, לא רק שאין לי שום דבר אישי נגד השרים הממונים והמועמדים, אלא שחלק מהם אני מכיר אישית ומלא הערכה וכבוד כלפיהם, ואני בטוח שהם יצליחו בתפקידם.

אליעזר כהן: לא על זה אני מדבר.

אליעזר כהן: אין לי שום דבר אישי נגדם.

אליעזר כהן: להיפך, אני מברך אותם.

אליעזר כהן: אני מדבר על זה שכך זה לא יכול להימשך.

אליעזר כהן: בגלל זה המפלגה שלי מדברת על הצורך בחוקה, ואנחנו עובדים על זה בדחיפות עליונה.

אליעזר כהן: אחרי חוקה צריך לשנות את מבנה הממשלה.

אליעזר כהן: המבנה הקואליציוני לא יכול להימשך.

אליעזר כהן: ולפי שני אלה, חוקה ומבנה ממשל מסוג אחר, לא קואליציוני, צריכה להיות שיטת בחירות, שיטת בחירות שצריכה להתחיל באחוז חסימה גבוה יותר.

אליעזר כהן: שוב, כמו בכל המדינות הנאורות בעולם.

אליעזר כהן: ואז, כשתהיינה בחירות ויהיה צורך בבחירות – כי זו מדינה דמוקרטית – יבנו ממשלה בשבוע-שבועיים, כמו שעושים בצרפת.

אליעזר כהן: אני רוצה להגיד עוד מלה אחת – אני רואה שזמני תם – לעניין הנציגות של הנשים בממשלה.

אליעזר כהן: הנשים אולי יצאו מרוצות.

אליעזר כהן: היו הפגנות בעד ונגד על זה שנבחרה עוד שרה לממשלה.

אליעזר כהן: אני רוצה להגיד לכם, שאני בכלל לא מרוצה.

אליעזר כהן: שיעור הנשים באוכלוסייה הוא 50%, וגם בממשלה צריך להיות אחוז דומה של ייצוג נשים.

אליעזר כהן: שוב, במדינות נאורות זה הולך וקורה, וזה הולך וקורה בקצב מהיר.

אליעזר כהן: גם אצלנו זה צריך לקרות.

אליעזר כהן: תודה רבה.

נחום לנגנטל: תודה רבה.

נחום לנגנטל: חבר הכנסת מוחמד ברכה, ואחריו – חבר הכנסת עזמי בשארה.

מוחמד ברכה: אדוני היושב-ראש, כנסת נכבדה, הכנסת עומדת לאשר הרחבה מיותרת ובלתי מוסברת של הממשלה.

מוחמד ברכה: עד לרגע זה טרם ניתן הסבר סביר לשאלה הפשוטה למה בכלל צריך את זה ומה זה נותן.

מוחמד ברכה: אם מדובר בניסיונה של הממשלה להתמודד עם משבר התעסוקה במשק, הרי שמדובר בפתרון מוזר, מסורבל ויקר.

מוחמד ברכה: חברי ואני עוקבים בדאגה אחרי האדישות של הממשלה, ובפרט של העומד בראשה, כלפי הביקורת הציבורית המוטחת כלפי המהלך הזה.

מוחמד ברכה: אנו מודאגים מתחושת הכוח של ראש הממשלה, שלפיה נדמה לו שהוא יכול לעשות מה שהוא רוצה.

מוחמד ברכה: זה במידה רבה נכון, אבל רק לטווח המיידי.

מוחמד ברכה: הרוב הדורס של הקואליציה והמיוריזציה שמאפיינת את הכנסת הזאת, גם את ההכרעות במליאה וגם בוועדות, יהיו לממשלה לרועץ.

מוחמד ברכה: מן הראוי לזכור, שהאשראי הציבורי שהוענק לברק, גם כאשר מדובר באשראי רב, תוקפו פג.

מוחמד ברכה: זהו קרדיט מוגבל בזמן ועמוס בציפיות, ציפיות למהויות, למעשים, ליוזמות, לא למתן כורסאות מיניסטריאליות.

מוחמד ברכה: אבל ברק וממשלתו מצפצפים כנראה על דעת הקהל.

מוחמד ברכה: ברק שוכח שלא רק הוא נבחר, גם שריו נבחרו.

מוחמד ברכה: הבוז שהוא רוחש לפוליטיקה ולפוליטיקאים מדאיג.

מוחמד ברכה: ניסיונו לעקוף את הפוליטיקה מועד לפורענות.

מוחמד ברכה: הדמיון לשיטות ולדפוסי העבודה של נתניהו מדאיג אותי אצל ברק.

מוחמד ברכה: למשל: הפקדת משא-ומתן מדיני בידי עורך-דין פרטי, יהיה מוכשר ככל שיהיה.

מוחמד ברכה: זהו פטנט שבכלל רשום על השם של נתניהו.

מוחמד ברכה: אבל מה פתאום משא-ומתן מדיני, שמתייחס לעתיד תהליך השלום בין הישראלים לפלסטינים, מופקד בידי עורך-דין פרטי?

מוחמד ברכה: אולי זה פטנט חדש להתנער מיישום הסכמים.

מוחמד ברכה: לפני שעה הייתי בפגישה עם היושב-ראש ערפאת, והתגלו לי דברים מדאיגים ביותר.

מוחמד ברכה: מר ברק אומר לערפאת משהו ולנשיא קלינטון משהו אחר ולנשיא מובארק משהו שלישי, וכל הסיפור הזה של דחייה ושל קשירת הביצוע של הסכם-וואי עם הסדר הקבע, בסופו של דבר, על-פי שיטתו של מר ברק, זה לטובתם של הפלסטינים.

מוחמד ברכה: לא ידוע איך זה לטובתם של הפלסטינים, ולא ידוע איך מר ברק מתייחס בראש ובראשונה למה שהוא קורא טובתם של הפלסטינים.

מוחמד ברכה: השיטה הזאת של כפל לשון מזכירה מישהו שזה לא כבר נפרדנו ממנו וחשבנו שאנו נפרעים גם מהשיטות ומהתחבולות שלו.

מוחמד ברכה: הסכם חתום יש לבצע, ואת עקרון הרצף יש למלא ולכבד.

מוחמד ברכה: גם ממשלות של מדינות קש מכבדות את עקרון הרצף, ולכן מוזרות ההתחכמות וההיטפלות של מר ברק בכל מה שקשור בביצוע הסכמים.

מוחמד ברכה: הסכם-וואי זה לא נושא לשיטת סלאמי, אני אתן לך חתיכה ועוד חתיכה, ואז אני אגזור את החתיכה השלישית עם הסדר הקבע.

מוחמד ברכה: יש הסכם חתום, וצריך לבצע אותו בלי התחכמויות ובלי משחקים.

מוחמד ברכה: ושלא יגיע מר ברק למצב שאליו הגיע נתניהו לפניו, שאנשים לא רק שלא האמינו לו, אלא היססו אם להאמין להיפך ממה שהוא אומר.

מוחמד ברכה: ובדרך הזאת שהולך בה ברק, הוא עלול להגיע לאותו מצב.

מוחמד ברכה: התמונה המצטיירת בחלוף ארבעה חודשים מיום הבחירות איננה מרנינה.

מוחמד ברכה: לא הדשדוש בעניין המדיני, לא הסירוב של ברק לקיים את הסכם-וואי ככתבו וכלשונו, לא הממשלה הענקית.

מוחמד ברכה: יותר מדי שררה וסידורי עבודה לחברים ופחות מדי דרך.

מוחמד ברכה: אדוני היושב-ראש, רבותי חברי הכנסת, גם אחרי הרחבת הממשלה וגם אחרי צירוף השרים החדשים נותרה הממשלה מועדון סגור לגברים יהודים בלבד.

מוחמד ברכה: צירוף אשה נוספת היה בבחינת מעט מדי, מאוחר מדי, ובדרך פוגענית המבקשת לרמוס הכרעות דמוקרטיות.

מוחמד ברכה: אשר לייצוג האזרחים הערבים בממשלה – חבל להכביר מלים.

מוחמד ברכה: פשוט מביש ועגום.

מוחמד ברכה: אדוני היושב-ראש, רבותי חברי הכנסת, לא לשינוי הזה פיללה החברה הישראלית, ולכן אנחנו לא נתמוך בהרחבת הממשלה.

נחום לנגנטל: תודה רבה.

נחום לנגנטל: חבר הכנסת עזמי בשארה, ואחריו ידבר חבר הכנסת עמיר פרץ, אם הוא יהיה כאן, כמובן.

עזמי בשארה: אדוני היושב-ראש, חברי הכנסת, אדוני השר, לא רק בבוז לפוליטיקאים ולפרלמנט יש דמיון בין אהוד ברק לבנימין נתניהו, אלא גם בתפיסת אוסלו יש דמיון.

עזמי בשארה: ברק היה נגד אוסלו כרמטכ"ל, וכשר פנים אחר כך בממשלה.

עזמי בשארה: כל התפיסה, כל הקונספציה של תקופת ביניים לא מקובלת עליו.

עזמי בשארה: לכן, מה שהוא אמר לפלסטינים בשבועיים הראשונים להיבחרו מזכיר בדיוק את מה שנתניהו אמר לפלסטינים בשבועיים הראשונים להיבחרו.

עזמי בשארה: הוא אמר להם: בואו ולא נתעמת על מתנחלים וכו', תסמכו עלי, ניכנס למשא-ומתן על פתרון הקבע, ישירות.

עזמי בשארה: בואו נגיד שאנחנו נסמוך על כוונותיו הטובות של ברק, ונעודד את הפלסטינים לכניסה למשא-ומתן על פתרון הקבע.

עזמי בשארה: הוא התחיל, בכלל, את נאום הניצחון שלו בארבעה "לאווים" בעניין פתרון הקבע.

עזמי בשארה: אין שום נקודת מפגש אתו בנושא פתרון הקבע ובמה שנוגע לשלום צודק.

עזמי בשארה: לכן, אדוני היושב-ראש, לכן, חברי חברי הכנסת, אהוד ברק צריך לבצע הסכם שלא הוא חתם עליו, אלא נתניהו, תחת הפעלת לחץ בין-לאומי עליו ועל הפלסטינים.

עזמי בשארה: דרך אגב, הפלסטינים ויתרו ויתורים מדהימים ב"וואי".

עזמי בשארה: היה מכבש ממש, שהופעל.

עזמי בשארה: המפד"ל ישבה בממשלה ההיא.

עזמי בשארה: המפד"ל.

עזמי בשארה: זו היתה ממשלה שכל הימין היה בה, והיא חתמה על הסכם-וואי.

עזמי בשארה: אהוד ברק יתחיל להתפתל בביצוע הסכם-וואי וידחה?

עזמי בשארה: לדעתי, אין לכך שום לגיטימציה, אין לכך שום הצדקה.

עזמי בשארה: אבל, הוא דומה לנתניהו גם בחשיבתו על אליטה חדשה.

עזמי בשארה: הרי מה ששבר את נתניהו זה המאבק עם האליטות הישנות.

עזמי בשארה: מה שבר את נתניהו?

עזמי בשארה: שבר אותו המאבק עם האליטה המשפטית, האקדמית, והאוצר – מה שהמנהל שלו אז כינה "אגף התקציבים באוצר".

עזמי בשארה: הם ששברו את נתניהו, האליטות הישנות במדינה הזאת.

עזמי בשארה: ברק נכנס לאותו מאבק, לאט לאט, והוא קורא לזה "מריטוקרטיה".

עזמי בשארה: לאט לאט הוא ייסחף לזה.

עזמי בשארה: אדוני היושב-ראש, אני חזרתי הבוקר מביקור בסוריה.

עזמי בשארה: עברתי בדרך ברבת-עמון אתמול בערב.

עזמי בשארה: נפגשתי עם שר החוץ הירדני.

עזמי בשארה: האנשים שם, כלומר האנשים בשלטון, עשו מעשה שאף פעם הם לא עשו בהיסטוריה שלהם עם מדינת ישראל.

עזמי בשארה: סוף סוף הם מבדילים בין כוחות שלום ולא כוחות שלום.

עזמי בשארה: אם הם רואים אופציה לשלום הם מנסים לנצל אותה.

עזמי בשארה: ניסו בשבוע הראשון אחרי היבחרו של ברק להגיד מלים שלא אמרו על אף מנהיג: "איש חזק", "רוצה שלום", "יכול לקבל הכרעות קשות", וכו וכו'.

עזמי בשארה: אני לא יודע אם הם חשבו שברק הגיע לממשלה רכוב על הפגנות של "שלום עכשיו".

עזמי בשארה: הרי הוא בא מהמטכ"ל, הוא רמטכ"ל, הוא כל חייו בצבא.

עזמי בשארה: אי-אפשר להגיד עליו שהוא איש שלום ככה.

עזמי בשארה: עד עכשיו הוא היה איש מלחמה.

משה ארנס: נדמה לי שגם – – – אמר דברים שאף פעם לא נאמרו.

עזמי בשארה: דברים מאוד בזויים ומאוד גרועים.

משה ארנס: – – –

עזמי בשארה: דווקא הוא – יש לו תקדימים שהוא אומר דברים בזויים ומגונים בדרך כלל, לא שולט בלשונו, ואף אחד לא לוקח אותו ברצינות.

עזמי בשארה: זה נכון.

עזמי בשארה: אני אומר לך שהאיש הזה בדרך כלל לא שולט בלשונו.

עזמי בשארה: אלה דברים בזויים ומגונים, אין מה לדבר, זה נכון.

משה ארנס: ואסד נשאר אותו דיקטטור.

נחום לנגנטל: נשארה לך עוד דקה.

עזמי בשארה: אדוני, הוא שאל אותי – תן לי לענות לו.

נחום לנגנטל: על חשבון זמנך.

עזמי בשארה: אתה לא עושה שלום עם הדמוקרטיה המצרית ולא עם הדמוקרטיה הירדנית, וגם לא תעשה שלום עם הדמוקרטיה הסורית.

עזמי בשארה: אתה תעשה שלום עם סוריה.

עזמי בשארה: תעזוב את גיבוש המשטר שם לעם הסורי.

עזמי בשארה: אני מקווה שהיא תהיה דמוקרטיה פעם, אבל תעזוב את זה.

עזמי בשארה: אנחנו רוצים שלום עם סוריה.

עזמי בשארה: אנשים הביעו רצון כן, רצון אסטרטגי לשלום.

עזמי בשארה: השלום עם סוריה הוא שלום אסטרטגי, וכן זה שלום עם הערבים.

עזמי בשארה: זה סוגר את המעגל, מעגל הדמים.

עזמי בשארה: אנשים אמרו – אם לא היינו מבדילים – – –

משה ארנס: נשאר סדאם חוסיין – – –

נחום לנגנטל: נשארו לך חמש שניות, אז אל תשמע אותו בכלל.

עזמי בשארה: אדוני, אתה רוצה שלום עם סוריה.

עזמי בשארה: יש לשלום עם סוריה פורמולה מסוימת.

עזמי בשארה: יש בסיס מסוים שנקרא 242 – אדמה תמורת שלום.

עזמי בשארה: זה לא נושא המשא-ומתן, זה עקרון המשא-ומתן.

עזמי בשארה: חשבו שזה מקובל על ישראל.

עזמי בשארה: היא כבשה, ואחרי 67' אמרו – רוצים להחליף.

עזמי בשארה: אנחנו כובשים את האדמות האלה בשביל שלום.

עזמי בשארה: הגיע הזמן שתהיה תשובה לערבים המכירים בישראל, רוצים שלום ואפילו מברכים על ממשלה שבאה לעשות שלום.

עזמי בשארה: אין תשובה.

עזמי בשארה: להיפך – יש ניסיון לעזוב את הסיפור של ה-4 ביוני, לעזוב את הסיפור שזו אדמה שנכבשה ב-67', ולדבר על דברים אחרים.

עזמי בשארה: זה פשוט לא ילך.

עזמי בשארה: תהיה לי הזדמנות להסביר את זה אחר כך, אבל אני רוצה לסכם במשפט אחד: יש הזדמנות היסטורית לעשות שלום.

עזמי בשארה: האנשים האלה מעוניינים בשלום אסטרטגי.

עזמי בשארה: אתה יודע מה?

עזמי בשארה: אם יש שם פלגים – על כל פלגיהם, הם רוצים שלום עם ישראל, אבל לא על חשבון מילימטר אחד של הריבונות הסורית בגולן, כלומר, תנאי לזה הוא שישראל תבין שריבונות סורית בגולן תוכר.

עזמי בשארה: תודה רבה לך.

נחום לנגנטל: תודה רבה.

נחום לנגנטל: חבר הכנסת עמיר פרץ, ואחריו – חבר הכנסת רחמים מלול.

עמיר פרץ: אדוני היושב-ראש, חברי הכנסת, אני רוצה לברך את השרים המיועדים, לאחל להם הצלחה בתפקידם.

עמיר פרץ: אנחנו עברנו תהליך של דיון מאוד לא פשוט, מסובך ומורכב, לגבי ההשלכות של הרחבת הממשלה על חוקי-היסוד, על הדרך שבה מדינה הולכת למערכת בחירות בחוקי-יסוד מסוימים ומתעוררת לאחר הבחירות עם חוקי-יסוד אחרים.

עמיר פרץ: אבל אנחנו אחרי העניין, והממשלה הזאת תקבל גיבוי ותמיכה קואליציונית.

עמיר פרץ: אני מאוד מקווה, שאכן התשתית הקואליציונית הרחבה שיש לממשלה הזאת תסייע לה בקידום תהליך השלום, הן עם הפלסטינים והן עם הסורים.

עמיר פרץ: אני רק רוצה להציג עובדה שתהפוך חלק מן החיים הפרלמנטריים שלנו.

עמיר פרץ: בסופו של דבר, החיים הפרלמנטריים כאן, המהות שלהם תסתובב סביב הנושאים החברתיים-הכלכליים.

עמיר פרץ: מי שחושב שיעסקו כל יום כאן בהצבעה על תהליך שלום ועל הסכמי שלום – טועה.

עמיר פרץ: אם תהיה לנו הזדמנות וייפול בחלקנו שבקדנציה הקרובה אכן יבוא ראש הממשלה עם הסכמי שלום ונצביע עליהם, זה יהיה משאל-עם, זה יהיה תהליך ציבורי מאוד רחב, אבל הכנסת עצמה תעסוק יום-יום, שעה-שעה באיזונים החברתיים-הכלכליים.

עמיר פרץ: ואין במשטר דמוקרטי דבר יותר דורסני, דבר יותר מסוכן מאשר רוב שהוא רוב גדול מדי, ואין תהליך שבו בקלות אפשר לאבד הרבה מאוד רגישויות.

עמיר פרץ: יושבת ממשלה שיכולה להעביר כל דבר.

עמיר פרץ: היא לא תגיע למצב שבגלל איזה שר מורד, חמישה או שישה חברי כנסת שעומדים מאחוריו יוכלו להפר פה את העובדה שהיא יכולה להשיג רוב.

עמיר פרץ: זה לא המצב.

עמיר פרץ: המצב שבו היו ממשלות צרות היה מצב אידיאלי לקבוצות חלשות.

עמיר פרץ: נניח שמחר תחליט ישראל בעלייה למרוד.

עמיר פרץ: או.

עמיר פרץ: קיי.

עמיר פרץ: , על-פי כל הכללים הפרלמנטריים יצביע שרנסקי נגד החלטה שלדעתו יכולה לפגוע בעולים החדשים.

עמיר פרץ: יאמרו לו: מאה אחוז, הצבעת בקואליציה, אתה במיעוט.

עמיר פרץ: תבוא בבקשה לכנסת, תצביע כמו כולם.

עמיר פרץ: אין לו דרך.

עמיר פרץ: ארבעת חברי הכנסת שלו, גם אם לא יהיו במליאה, לא יוכלו להשפיע על עצירת החלטה כלשהי.

עמיר פרץ: לכן, אני כבר שומע את הקולות ורואה את הדברים, רואה את התהליך, ושום דבר לא השתנה.

עמיר פרץ: אני שומע איך שר האוצר יוצא באותן הצהרות של ערב תקציב: יפגעו בקצבאות הילדים, יפגעו בקצבאות הזיקנה, לא ייתנו בשום פנים ואופן שום תוספות שכר.

עמיר פרץ: פתאום כל אומץ לבם של כל שרי הממשלה, מי עומד יותר חזק מול העובדים, איך מתארים קבוצות עובדים בישראל – הם הסחטנים החדשים, האלימים החדשים.

עמיר פרץ: שמעתי אתמול את הממונה על התקציבים מדבר בכלי התקשורת.

עמיר פרץ: אני מצטער, אני לעולם לא מתעסק עם פקידים, אבל אני חושב שבמקרה הזה היתה חריגה מאוד קשה.

עמיר פרץ: איך אומר הממונה על התקציבים – בלי להיכנס לוויכוח שנמצא עכשיו בדיון בבית-המשפט, עם עובדי "מקורות".

עמיר פרץ: הוא אומר עליהם שהם נהגו באלימות, כשהוא יודע שאת האישור לסגור את המים לארבע שעות הם קיבלו משופט בית-המשפט.

עמיר פרץ: הרי הוא מאשים את השופט באלימות, או לפחות בשותפות לאלימות.

עמיר פרץ: הרי הוא מאשים את השופט בסחטנות, או לפחות בשותפות לסחטנות.

עמיר פרץ: הנה הגיע שר האוצר.

עמיר פרץ: בבקשה, אדוני שר האוצר.

עמיר פרץ: אני אומר, אין ממשלה שקשה יותר לבלום את הגזירות שלה מאשר ממשלה שנשענת על קואליציה מאוד רחבה.

משה ארנס: אבל מה עם המים?

עמיר פרץ: עם המים יהיה בסדר, אל תדאג.

עמיר פרץ: אני מבטיח לך.

עמיר פרץ: יש דינמיקה לשביתות שמסתיימות בסוף.

עמיר פרץ: גם השביתה הזאת תסתיים, ועובדי "מקורות", ככל שמתארים אותם כחסרי אחריות, הם נוהגים באחריות.

עמיר פרץ: חודש ימים הם לא פגעו בשום אספקת מים, וגם עכשיו הם משתדלים לא לפגוע בשום אזרח, ואני מקווה שעד מחר העניין יסתיים.

משה ארנס: – – –

עמיר פרץ: אני רואה שאתה נראה מצוין.

עמיר פרץ: אני בטוח, שתושבי מדינת ישראל, להבדיל מכל הפופוליזם שמתרחש – כדי לשמור על זכות השביתה, גם אם אין להם מים בברזים במשך ארבע שעות, עדיין זכות השביתה היא דבר יותר מקודש.

עמיר פרץ: מי שחושב לקיים במדינת ישראל דמוקרטיה דה-לוקס, או בכל פעם שיש הזדמנות לעשות מעשה פופוליסטי – עכשיו פתאום משרד המשפטים ומשרד האוצר משמיעים את קולם: אולי צריך להגביל את זכות השביתה.

עמיר פרץ: אני לא מציע לאיש לנצל את האקט הזה ואת הסכסוך הזה כדי לפגוע בזכות השביתה.

עמיר פרץ: חברי חברי הכנסת, הקואליציה היא קואליציה טובה לתהליך השלום, היא קואליציה רעה למצב החברתי במדינת ישראל, מכיוון שאין שום סיכוי שתיווצר בכנסת דינמיקה שמגינה על האוכלוסיות החדשות.

עמיר פרץ: אם האמירות והקולות שנשמעו ממשרד האוצר דומים בדיוק לאמירות ולקולות שנשמעו ערב כל תקציב קודם, של גזירות ידועות מראש – או שזה בשיטת העז, ששר האוצר מפריח עכשיו כל מיני הודעות לגבי קצבאות ילדים וקצבאות זיקנה, כדי שכולם ינהלו מאבק, ובעוד חודש הוא יגיד: טוב, חברים, ויתרתי לכם, והקיצוץ יהיה במקום אחר.

עמיר פרץ: כי אחרת אני לא יודע מאין הוא יקצץ 5 מיליארדי שקל.

עמיר פרץ: אני מציע לשר האוצר לשקול את העמדה שהיתה של האופוזיציה ולגשת באומץ לניסיון להפחית בסבסוד של עלות העבודה של המעסיקים, לבחון את זה מחדש.

עמיר פרץ: אני מכיר הרבה שרים בממשלה.

עמיר פרץ: רוב שרי הממשלה תמכו בזה, דבריהם מצוטטים.

עמיר פרץ: הם דרשו אפילו ועדות חקירה בעניין.

עמיר פרץ: אני מאוד מקווה שגם בקואליציה הם ימשיכו לתמוך בעמדה זו.

עמיר פרץ: דבר אחרון.

עמיר פרץ: אני מאוד מקווה שהממשלה תתפנה לעסוק גם בסוגיית העבדות במדינת ישראל.

עמיר פרץ: עבדות בהיסטוריה לובשת צורה ומחליפה צורה, והעבדות היום, בשיטת ההעסקה שהממשלה נותנת לה גיבוי דרך חברות כוח-אדם שמשעבדות את צעירי מדינת ישראל, גוזלות מהם את הזכויות שלהם, מפקירות את העתיד שלהם, זאת פצצת הזמן הקשה ביותר שקיימת במדינת ישראל.

עמיר פרץ: אני מציע לממשלה, שהיא רחבה מאוד, שתמצא שר שיעסוק בסוגיה הזאת, והאמינו לי שהוא יהיה שר מאוד עסוק ואף אחד לא יבוא בטענות שיש עודף שרים.

עמיר פרץ: תודה רבה.

נחום לנגנטל: תודה רבה.

נחום לנגנטל: חבר הכנסת רחמים מלול – איננו באולם.

נחום לנגנטל: חבר הכנסת נואף מסאלחה, בבקשה.

נחום לנגנטל: במקרה נכנסת ובמקרה יש לך רשות דיבור.

נואף מסאלחה: אדוני היושב-ראש, חברי הכנסת, קודם כול אני מברך אותך, אדוני היושב-ראש.

נואף מסאלחה: זו פעם ראשונה שאני נואם ואתה מכהן כראש הישיבה.

נחום לנגנטל: תודה רבה.

נואף מסאלחה: אני רוצה קודם כול לברך את השרים המיועדים.

נואף מסאלחה: אתחיל בג'ומס, חבר הכנסת חיים אורון.

נואף מסאלחה: אני גא בך, אתה יודע שזה מהלב.

נואף מסאלחה: אני בכנסת 11 שנה.

נואף מסאלחה: הכרתי אותך עוד מהמרכז החקלאי, ואני מאוד שמח שאפילו בשנת בצורת כזאת מינו אותך לשר החקלאות.

נואף מסאלחה: אני מקווה, אללה כרים, אולי תהיה לנו שנת גשם, אולי קצת שלג, ותבריא את החקלאות של כולנו.

נואף מסאלחה: אני רוצה לברך את מתן וילנאי ואת הרב מלכיאור שהצטרף למפלגת העבודה.

נואף מסאלחה: אני הייתי במקום ה-17, וזזתי למקום ה-20, ואז בירכתי אותו.

נואף מסאלחה: אף שהוא לקח את המקום בממשלה, הוא לא לקח את המקום שלי.

נואף מסאלחה: אני רוצה גם לברך את אמנון ליפקין-שחק ואת יולי תמיר.

נואף מסאלחה: אני גם תמכתי בה.

נואף מסאלחה: לא הכרתי אותה הרבה מלבד במערכת הפריימריס.

נואף מסאלחה: היא לא נבחרה, גם בעזרתי, גם בעזרת השם, לצערי הרב, ובא ראש הממשלה ובחר בה.

נואף מסאלחה: אדוני היושב-ראש, חברים אמרו לי, אל תודה.

נואף מסאלחה: אני יודע, מגיע יותר.

נואף מסאלחה: אני רוצה להודות לידידי דוד לוי, שר החוץ, שבלי הסכמתו לא הייתי מתמנה לסגן שר החוץ.

נואף מסאלחה: אני מקווה שאני לא אאכזב, לא אותך, לא את היהודים ולא את הערבים במדינת ישראל ובמזרח התיכון, בוודאי לא את ראש הממשלה.

נואף מסאלחה: אדוני היושב-ראש, אמר חברי ד"ר אחמד טיבי וגם אחרים, וגם התראיינו היום ברדיו, שצריך להיות שר ערבי.

נואף מסאלחה: לדעתי, היה צריך להיות יותר משר ערבי.

נואף מסאלחה: אמרתי שחברים ערבים היו צריכים להיות פרטנרים למשא-ומתן.

אחמד טיבי: אתה צריך להיות שר.

איוב קרא: אתה צריך להיות שר, נואף.

נואף מסאלחה: תודה רבה, איוב.

נואף מסאלחה: אני יודע, וטענו את זה בקווי היסוד, מי שלא מסכים, הוא לא יהיה.

נואף מסאלחה: להיות שר ערבי זו זכות.

נואף מסאלחה: לא נואף מסאלחה ולא אף אחד יש לו הזכות לוותר עליה.

נואף מסאלחה: זה כבוד למדינת ישראל ולממשלת ישראל אם יכהן שר ערבי או יותר משר ערבי.

נואף מסאלחה: אנחנו שני עמים, אבל מדינה אחת.

נואף מסאלחה: כולנו ישראלים, ואני מאמין שזה עוד יגיע.

נואף מסאלחה: ד"ר אחמד טיבי, אני מאמין במאבק משותף לשלום ולשוויון, כי אנחנו בחרנו בממשלה הזאת, מי באופן ישיר ומי באופן עקיף.

נואף מסאלחה: אפילו אם יש אכזבה, ויש אכזבה, אני מקווה לתת לא רק 90 יום אלא אנחנו עומדים על המשמר.

נואף מסאלחה: זו לא ממשלה על תנאי, זו ממשלת ישראל של כולנו.

נואף מסאלחה: אני מאמין שנתקדם לשלום ולשוויון, וזה מבחנה של הממשלה, אני לא אומר זאת מפני שאני סגן שר החוץ או אפילו שר בממשלת ישראל.

נואף מסאלחה: אדוני היושב-ראש, אני לא רוצה להרבות בדברים.

נואף מסאלחה: קמתי היום לבקש מהכנסת להביע אמון גם בשרים, גם בראש הממשלה, ולתת צ'אנס לממשלה הזאת.

נואף מסאלחה: באתי להגיד, שאפילו בתפקיד של סגן שר אתרום את חלקי הצנוע למען דו-קיום אמיתי בין שני העמים, בין העם היהודי לבין העם הערבי, בין עם ישראל כולו, וכולנו ישראלים, לבין הפלסטינים, הסורים, הלבנונים ושאר העולם.

נואף מסאלחה: אדוני היושב-ראש, אני מודה לך.

אברהם בורג: השר רמון, אני מבין שאתה רוצה לעלות לדבר.

חיים רמון: אני לא רוצה, אני חייב.

אברהם בורג: אתה חייב.

אברהם בורג: אני מבקש, עד שיעלה השר רמון, לאחל לממשלה בכלל ובוודאי לסגן השר נואף מסאלחה ברכות הצלחה.

אברהם בורג: דומני שזו גאווה גדולה לכל החברה הישראלית, חבר הכנסת מסאלחה, סגן השר מסאלחה, ודאי לכל חבריך וידידיך, שהרבה מאוד שנים מלווים את היותך פורץ דרך בתחום הזה, ודומני שעל רקע הימים הפוליטיים האלה צריך להגיד גם ברכת "יישר כוח" גדול לשר החוץ של מדינת ישראל, שניאות אולי כנהוג וכיאות לקבל סגן שר.

אברהם בורג: אדוני שר החוץ, אני חושב שקיבלת מתנה נפלאה.

אברהם בורג: קיבלת גם שותף וגם מישהו שיחלוק אתך את האחריות הזאת.

אברהם בורג: יישר כוח לשניכם.

אברהם בורג: אדוני השר רמון, בוא תעלה ותגיד את מה שאין לך.

אברהם בורג: אדוני השר, בוא תחלוק אתנו בבקשה את חוכמתך.

חיים רמון: אדוני היושב-ראש, חברי הכנסת, אני אמרתי חלק ניכר מדברי התשובה תוך כדי הדיון, אבל היה נושא שאני חשבתי שאפשר וצריך לחזור עליו.

חיים רמון: הנה נכנס חבר הכנסת שרון, ויש לי פנייה אישית אליו.

חיים רמון: חבר הכנסת שרון, אתה תיארת פה תיאור באמת מצמרר ונוגע ללב – –

אריאל שרון: לא דומה – – –

חיים רמון: – – על מחלקות התה.

חיים רמון: סליחה, אני מדבר עכשיו על נושא שאתה דיברת עליו ברצינות.

חיים רמון: אני מתייחס אליך ברצינות.

חיים רמון: אני רוצה לפתור את הבעיה כאן ועכשיו, אם יש בעיה.

חיים רמון: דיברת ותיארת תיאור מצמרר על חבורת מפא"יניקים בנוסח שנות ה-50 שהגיעה למשרדי הממשלה, והדבר הראשון שהיא עשתה – היא עסקה ברמה מיניסטריאלית של שרים, לא עוזרים – שרים פיטרו מחלקות תה.

חיים רמון: אני פונה אליך – – –

ישראל כץ: עוזרים – – –

חיים רמון: לא, גם עוזר לא בסדר ואף אחד זה לא בסדר.

חיים רמון: תקשיב.

ראובן ריבלין: מיניסטריון.

חיים רמון: מיניסטריון.

חיים רמון: ברמה מיניסטריאלית פיטרו מחלקות תה.

חיים רמון: אני פונה – – –

ישראל כץ: חיים, גם אתה – – –

חיים רמון: אני גאה להיות עוזר.

חיים רמון: בניגוד לך, שאתה לא, אני כן.

חיים רמון: אני פונה לחבר הכנסת שרון, אם יש דבר כזה, זה דבר נורא ואיום.

חיים רמון: אבל אם אין דבר כזה, זה עוד יותר נורא ואיום להעליל עלילה כזאת.

חיים רמון: אתה אמרת פה שיש לך 20 עורכי-דין.

חיים רמון: לא צריך, ודאי לא בשלב הזה, אין צורך.

חיים רמון: אני מבקש ממך כאן ועכשיו, תעביר את רשימת מחלקות התה – – –

סילבן שלום: חבל לך להסתבך עם זה.

חיים רמון: אני אסתבך.

חיים רמון: חבר הכנסת סילבן שלום, תן לי להסתבך.

חיים רמון: תעביר לי בבקשה את רשימת מחלקות התה שפוטרו על-ידי שרי ממשלת ישראל החדשים.

חיים רמון: אני מבקש.

קריאה: – – –

חיים רמון: קודם כול דיברו פה על מחלקות תה.

חיים רמון: שמעתי.

חיים רמון: אני מוכן גם לבדוק אחרים.

חיים רמון: אמר חבר הכנסת שרון – אני עוד זוכר, זה היה לפני חצי שעה, לו זה היה לפני שעתיים יכול להיות שלא הייתי זוכר – לפני חצי שעה דיבר על מחלקות תה ואמר על עובדים זוטרים שבזוטרים; הוא לא דיבר על מנכ"לים, הוא לא דיבר על עוזרים בכירים – – –

סילבן שלום: מנכ"לים של תאגידים.

חיים רמון: הוא לא דיבר על מנכ"לים של תאגידים.

חיים רמון: אם הוא היה אומר מנכ"לים של תאגידים, הייתי שותק.

חיים רמון: מחלקות תה ועובדים זוטרים שבזוטרים.

חיים רמון: אני פונה אליך כאן ועכשיו, עזוב את 20 עורכי-הדין, תשתמש בהם לצרכים אחרים, יהיו לך, אני מבטיח – – –

דני נוה: אתם תספקו לנו מספיק כלים.

חיים רמון: לא כלפינו, כלפי חבריך בתנועה.

חיים רמון: שמעתי שיש לך טענות רבות נגד מועמדים אחרים, שאינם פועלים לפי כללים.

חיים רמון: תשתמש בהם לצורך הזה.

חיים רמון: תביא לי את הרשימה.

חיים רמון: אני מפציר בך כאן ועכשיו.

חיים רמון: אני מבטיח לך, שכל מחלקת תה שפוטרה על-ידי שר או בהוראת מיניסטריון, וכל עובד זוטר שבזוטרים, אם יש כזה, יוחזר לאלתר.

חיים רמון: אבל אם לא, אדוני חבר הכנסת שרון, אני מצפה ממך שתתנצל לאלתר.

חיים רמון: אם לא תעשה זאת ולא תעביר לנו את הרשימה, לא תהיה לי ברירה – – –

איוב קרא: זה משהו חדש?

חיים רמון: לא, רק אתה היית פה.

חיים רמון: בשביל כולם זה חדש.

חיים רמון: אם לא תעשה לא זאת ולא זאת, נצטרך לברר עניינים מהסוג הזה בוועדת האתיקה של הכנסת.

סילבן שלום: אתה מאיים.

סילבן שלום: אתה מפטר וגם מאיים.

חיים רמון: לא.

חיים רמון: מה זה איום?

חיים רמון: ועדת האתיקה זה איום?

חיים רמון: צריך לברר.

חיים רמון: אם מישהו העליל – – –

ראובן ריבלין: אולי ברוב שלכם תחליטו גם להוציא אותנו מהכנסת?

חיים רמון: לא, אתה יודע שאנחנו לא מיוצגים שם.

אברהם בורג: חבר הכנסת ריבלין, זו הצעה רצינית?

חיים רמון: אני רוצה לומר לכם למה אני לוקח ברצינות דבר מהסוג הזה, כי אסור לעבור לסדר-היום על דברים מהסוג הזה.

חיים רמון: או שהם נכונים, ואז צריך לטפל בהם בכל חומרת הדין, או שהם לא נכונים.

חיים רמון: אחת מהשתיים.

גדעון עזרא: כל יום – – –

ישראל כץ: לא היו הסכמים בהרחבת הממשלה – – –

אריאל שרון: תקבל את הרשימה.

חיים רמון: תודה רבה.

חיים רמון: אתה תעביר לנו את הרשימה, אנחנו נראה את מחלקות התה ואת העובדים הזוטרים.

חיים רמון: אנחנו נטפל בעניין.

חיים רמון: אני מקווה שיש רשימה.

ישראל כץ: הוא לא מעריך את זה.

ישראל כץ: תפסיק להגן על ראש הממשלה.

ישראל כץ: לא מגיע לו.

חיים רמון: אני מודה לך.

חיים רמון: כל פעם שאני נזכר בשלטון שלכם אני מגן עליו ביתר שאת, ביתר רצון וביתר חשק.

ישראל כץ: לא יאשימו אותך – – –

חיים רמון: כל פעם שאני נזכר מה, חס וחלילה, היה קורה אם הייתם ממשיכים, אני מגן עליו ביתר רצון, ביתר חשק וביתר התלהבות.

אברהם בורג: אדוני רוצה כוס תה?

ראובן ריבלין: אתה גם מדבר ברצינות.

חיים רמון: כל פעם שאני רואה אתכם באופוזיציה, אני עוד יותר מתלהב.

ישראל כץ: מאחר שאנחנו יודעים מה אתה חושב, אני אומר לך: כל הכבוד.

ראובן ריבלין: עד כדי כך היחס שלך אלינו שלילי שאתה מוכן לתמוך בראש הממשלה?

חיים רמון: אדרבה ואדרבה.

ראובן ריבלין: ברק הוא ברק, אבל בזוכרך אותנו – – –

חיים רמון: חבר הכנסת ריבלין, אדרבה ואדרבה.

חיים רמון: חבר הכנסת כץ מתפלא – – –

ראובן ריבלין: אני לא הייתי מאמין.

חיים רמון: לא היית מאמין.

ראובן ריבלין: אני הייתי בטוח שאתה תומך בברק כי אתה תומך בברק.

ראובן ריבלין: אך מתברר לי שאתה תומך בברק רק בגללנו.

חיים רמון: חס וחלילה, אבל אתם תמריץ לא רע.

חיים רמון: תאמין לי, אתם תוספת מאוד נכבדה.

ראובן ריבלין: זו פעם ראשונה שאני מאמין לך.

חיים רמון: אתם תוספת נפלאה.

סילבן שלום: אפשר לשאול שאלה?

חיים רמון: עכשיו אפשר הכול.

סילבן שלום: ג'ומס – – –

אברהם בורג: חבר הכנסת שלום, אתה רוצה כוס תה?

חיים רמון: חבר הכנסת סילבן שלום, ברגע שחבר הכנסת אורון, שאני מקווה שזאת הפעם האחרונה שאקרא לו חבר הכנסת – –

ראובן ריבלין: אפשר להצביע בנפרד רק על ג'ומס?

חיים רמון: – – מורה לי לרדת מהדוכן, אני יורד.

חיים רמון: אני לא עושה לו שום דבר רע.

חיים רמון: כל מה שאני עושה עכשיו על הדוכן זה רק בשבילו.

חיים רמון: תעשה לי גם.

חיים רמון: זה בסדר.

חיים רמון: אני מקווה שאתה תעשה לי משם עוד הרבה שנים.

איוב קרא: האם נכנסת לוועד הפועל בגלל מגישות התה?

ראובן ריבלין: אפשר להצביע באופן עצמאי על חבר הכנסת אורון?

סילבן שלום: צריך לחכות?

חיים רמון: לא, אתם לא צריכים לחכות.

חיים רמון: חבר הכנסת סילבן שלום, יש משבר עם ש"ס?

חיים רמון: אתה יכול להסביר לי מה מהות המשבר?

סילבן שלום: אני שאלתי – – –

איוב קרא: אם יש משבר עם ש"ס, ידאגו לטלפון אנונימי.

חיים רמון: חבר הכנסת סילבן שלום, יש משבר עם ש"ס?

סילבן שלום: אני רק שואל.

חיים רמון: אולי יש לך גם תשובה?

סילבן שלום: לא, אתה תיתן לי תשובה.

חיים רמון: אני לא יודע.

חיים רמון: אם הייתי יודע הייתי עונה.

סילבן שלום: גולדשמידט, תודיע לו.

סילבן שלום: הם אינם.

חיים רמון: באמת, אינם.

ישראל כץ: מהבוקר נעלמו.

ישראל כץ: הלכו לחפש סמכויות במשרד החינוך.

אברהם בורג: רבותי, אתם מפריעים לשר רמון להשלים את דבריו.

איוב קרא: לא מפריעים לו – – –

ישראל כץ: – – – לא תוכל אפילו להמציא סיפורים.

ראובן ריבלין: אני רוצה לשאול אותך שאלה.

חיים רמון: בבקשה.

ראובן ריבלין: אדוני היושב-ראש, השאלה מופנית גם אליך.

ראובן ריבלין: רק ביום ראשון בערב הודיע השר רמון, כששאלנו אם יש הסכמים הקשורים להצבעה – – –

אברהם בורג: אולי תיגש למיקרופון?

ישראל כץ: יעל דיין קראה לו שקרן.

חיים רמון: אני לא שמעתי דברים כאלה.

ישראל כץ: כולנו שמענו.

ראובן ריבלין: אדוני היושב-ראש, כמוך גם אנחנו שמענו את השר חיים רמון במוצאי יום ראשון, בערב ההצבעה על חוק-יסוד: הממשלה, על התיקונים שהביאו לבחירת השרים החדשים, כאשר נשאל השר: האם יש אילו הסכמים שהיו קשורים בהצבעה של סיעות הבית בקשר עם החוק הזה – קם השר הנכבד חיים רמון ובשצף קצף תקף אותי ואת חברי על כך שפעם נוספת אנחנו מעלילים עלילה ומדברים דברי הבל ובלע.

ראובן ריבלין: והנה אתמול, בכל זאת, כנראה השר רמון לא יודע כל מה שראש הממשלה עושה, כי בסופו של דבר ראש הממשלה ממדר גם את האנשים שתומכים בו, כמו השר רמון.

ראובן ריבלין: אבל אני מוכרח לומר, אדוני, הוצגו בפנינו כאן הסכמים שכביכול נחתמו אחרי ההצבעה, אבל כל כולם קשורים בהצבעה, כי כולם קשורים במינויים כאלה או אחרים.

ראובן ריבלין: אני רוצה לשאול את השר חיים רמון, האם הוא מתכוון לתקן את הפרוטוקול ואת תשובתו כפי שהיא נמסרה לסיעת הליכוד ולבית כולו באותו ערב?

ראובן ריבלין: תודה רבה, אדוני.

חיים רמון: חבר הכנסת ריבלין, אנחנו כבר בגיל שהזיכרון הוא לא מה שהיה.

חיים רמון: אני רוצה להזכיר לך איך התגלגלו הדברים אז.

חיים רמון: אתם הצעתם אי-אמון על הצבעה בקריאה שנייה ושלישית.

חיים רמון: אנחנו ביקשנו אמון.

חיים רמון: אמרתם שהיו הסכמים ביחס לאותה הצעת אי-אמון.

חיים רמון: אני חושב, שבצורה מאוד מבריקה, יושב-ראש הכנסת הסביר לכם, הרבה יותר טוב ממני, דרך אגב, כי אני חשבתי שלטענה אין אפילו רגליים וידיים.

אברהם בורג: זה עדיין לא סטנדרד טוב משלך להברקה.

חיים רמון: הרבה יותר.

חיים רמון: אני מודה, זה לא סטנדרד.

חיים רמון: באופן מוחלט זו היתה הברקה.

חיים רמון: אומר יושב-ראש הכנסת: הכיצד עשינו הסכמים לגבי דבר שלא בא לעולם?

חיים רמון: לא ידענו.

חיים רמון: מה, ידענו שאתם הולכים להגיש אי-אמון?

חיים רמון: אז איך עשינו הסכמים שקשורים לאותה הצבעה?

חיים רמון: הרי אין גבול לאבסורד שאתם מגלגלים פה.

ראובן ריבלין: – – –

חיים רמון: לא, לא.

חיים רמון: עכשיו אני מדבר.

חיים רמון: אתה שאלת.

ראובן ריבלין: בין כך ובין כך הוא מושך זמן עד – – – מה שהוא אומר עכשיו חמור שבעתיים.

אברהם בורג: אבל תן לו להשלים את דבריו.

חיים רמון: חבר הכנסת ריבלין, מה שאתה אומר עכשיו, אתה אומר לגבי יושב-ראש הכנסת.

חיים רמון: עכשיו פשוט אני חוזר על דבריו.

חיים רמון: לא זו בלבד שיושב-ראש הכנסת אמר זאת, אלא גם היועץ המשפטי אמר אותו דבר.

חיים רמון: הוא אישר את דבריו של יושב-ראש הכנסת, שבמקרה הזה, אף שהוא לא משפטן, גילה כישורים משפטניים מובהקים מאוד.

חיים רמון: שוב אתה חוזר על הסכמים שלא היו ולא נבראו, וההצבעה בקריאה שנייה לא היתה חלק מהם.

חיים רמון: הם לא באו לעולם, הם לא היו בעולם.

חיים רמון: עכשיו אני אספר לך עוד דבר כדי שתירגע.

חיים רמון: בין יום שלישי ליום רביעי, כל הלילה, ניהל ראש הממשלה משא-ומתן על ההסכמים שאתה טענת שכבר נחתמו.

חיים רמון: הכיצד?

ראובן ריבלין: הוא לא רצה לקיים אותם.

חיים רמון: לא זו בלבד, אלא אפילו לא היה זמן לכתוב אותם או להדפיס אותם.

חיים רמון: עד כדי כך הם נעשו בחיפזון.

חיים רמון: לא היו קיימים.

חיים רמון: תראה, חלק גדול בכתב יד.

חיים רמון: פה שורה בכתב יד.

דני נוה: יכלו להיות גם בעל-פה.

חיים רמון: דני נווה, אומר חבר הכנסת ריבלין: הרי אלה היו מוכנים כבר ימים ושבועות.

חיים רמון: היה משא-ומתן, אני מספר לך, הייתי שם.

דני נוה: עם ישראל יודע על המינויים האלה כבר חודשים, רק אתם לא ידעתם.

חיים רמון: היה משא-ומתן, היה דיון על זה, ועם שום סיעה העניינים לא היו חלקים.

חיים רמון: כל סיעה דרשה דברים אחרים.

דני נוה: במקרה, זה נגמר.

חיים רמון: גם לא נגמר כמו שהיה בהתחלה, לא עם כולם.

חיים רמון: לכן, חבר הכנסת ריבלין, גם טענתך זו, גם טענות אחרות שלך, לצערי לא מחזיקות מים אפילו יותר משתי דקות.

חיים רמון: אבל יש עכשיו פגרה.

חיים רמון: אני יודע שנכנסתם לתפקידכם באופוזיציה – – –

אברהם בורג: אדוני ראש הממשלה, השר משיב מטעמכם.

אברהם בורג: חבר הכנסת שרון.

חיים רמון: חבר הכנסת ריבלין, אני ממתין רק לך.

סילבן שלום: – – –

אברהם בורג: בעוד עשר דקות הוא מסיים.

חיים רמון: חבר הכנסת ריבלין, אני מבין שנכנסתם לא מוכנים לתפקידכם באופוזיציה.

חיים רמון: זה לוקח זמן.

ראובן ריבלין: תסביר לציבור למה אתה מדבר כל כך הרבה זמן, כי גם את ההסכמים האלה אתם לא יכולים לקיים.

ראובן ריבלין: עכשיו מתחוללים הסכמים חדשים.

אברהם בורג: אדוני השר, אני יכול לבקש להמשיך את הדיאלוג לאחר שעות המליאה?

חיים רמון: חבר הכנסת ריבלין מפריע לי.

אברהם בורג: חבר הכנסת ריבלין, אני מבקש לאפשר לשר לסיים את דבריו ולהשלים את הדיאלוג במקום אחר.

חיים רמון: חבר הכנסת ריבלין, נניח שאתה צודק, מה המשמעות?

חיים רמון: שהם היו חתומים מלפני שנים.

ראובן ריבלין: המשמעות היא, שכל הזמן אתם עושים הסכמים, כל הזמן אתם ניתנים לסחטנות.

ראובן ריבלין: בכל מקום שבו יש נסחטים, יש סוחטים.

ראובן ריבלין: וכך נמשכת השרשרת.

ראובן ריבלין: כל הסכם מביא הסכם נוסף, וש"ס ממתינה ומחכה עד אשר תקבל את כל ההסכמים.

אברהם בורג: נראה לי שכל העובדות מוצו, כבוד השר, לא?

ראובן ריבלין: ואנחנו מדברים שטויות.

חיים רמון: חבר הכנסת ריבלין, כל אחד צריך להצביע לפי תפקידו.

ראובן ריבלין: אדוני היושב-ראש, אנחנו מוכנים להחליף את ש"ס.

אברהם בורג: אבל הם לא מוכנים שתחליפו אותם.

חיים רמון: אני יודע שהייתם מוכנים להחליף את ש"ס, גם בממשלה.

חיים רמון: איך הוא אמר?

חיים רמון: גם כשהיא צפופה רציתם להיות בה.

דני נוה: לא, תודה.

חיים רמון: צפוף זה טוב, אני אומר לחבר הכנסת שרון.

חיים רמון: הוא היה מוכן.

סילבן שלום: אני יכול להחליף אותך?

חיים רמון: רק אתה יכול.

סילבן שלום: אתה יודע מה זה ש"ס?

סילבן שלום: – שלום סילבן.

חיים רמון: חבר הכנסת ריבלין, אני מבקש ממך להקשיב.

חיים רמון: אדוני היושב-ראש, חבר הכנסת ריבלין לא מקשיב.

אברהם בורג: אני מוכרח להגיד שאני לא מאשים אותו.

איוב קרא: זה לא לכבוד הכנסת מה שקורה פה.

סילבן שלום: – – –

חיים רמון: חבר הכנסת סילבן שלום, מכיוון שאתה טוען שזה מוגבל, אני טוען שזה לא מוגבל.

חיים רמון: אבל הפעם, בלי שהדבר ישמש תקדים, אני מקבל את עמדתך.

חיים רמון: תודה.

אברהם בורג: תודה רבה.

אברהם בורג: איפה ראש הממשלה, אני רוצה להעמיד את הדברים להצבעה.

אברהם בורג: רבותי, אני מבקש להעמיד את הדברים להצבעה.

אברהם בורג: אני מבקש מכל חברי הכנסת לשבת.

אברהם בורג: השר רמון.

אברהם בורג: חבר הכנסת שמחון, הגשת בקשה להצבעה אישית.

אברהם בורג: כך אתם רוצים לנהל את ההצבעה?

שלום שמחון: – – –

אברהם בורג: השר רמון, אני אשלח עותק של הפרוטוקול לחבר הכנסת שרון.

אברהם בורג: תודה רבה.

אברהם בורג: אני מבקש לשבת.

אברהם בורג: רבותי, אנחנו נעבור להצבעה על הודעת ראש הממשלה בדבר צירוף שרים לממשלה – על-פי בקשות סיעות העבודה, גשר ומימד.

אברהם בורג: ההצבעה תהיה הצבעה אישית.

אברהם בורג: אני מבקש מהמזכיר לקרוא את שמות חברי וחברות הכנסת; בבקשה.

א' האן: יולי-יואל אדלשטיין –

קריאה: קוזז.

א' האן: חיים אורון – בעד זבולון אורלב – בעד דוד אזולאי – אינו נוכח דליה איציק – בעד מיכאל איתן – נגד בנימין אלון – נגד טלב אלסאנע –

קריאה: קוזז.

א' האן: משה ארנס – נגד אברהם בורג – בעד יגאל ביבי – בעד יוסף ביילין – בעד נעמי בלומנטל – נגד בנימין בן-אליעזר – בעד שלמה בן-עמי – אינו נוכח שלמה בניזרי – אינו נוכח רומן ברונפמן – אינו נוכח ויקטור בריילובסקי – אינו נוכח מוחמד ברכה – נמנע עוזי ברעם – אינו נוכח אהוד ברק – אינו נוכח עזמי בשארה – נמנע יצחק גאגולה – אינו נוכח חוסניה ג'בארה – בעד תמר גוז'נסקי – נמנעת אלי גולדשמידט – בעד אילן גילאון – בעד זהבה גלאון – בעד אריה גמליאל – אינו נוכח משה גפני – בעד עבד-אלמאלכ דהאמשה – נמנע נסים דהן – אינו נוכח יעל דיין – בעד חיים דרוקמן – בעד אברהם הירשזון – אינו נוכח שמואל הלפרט – בעד צחי הנגבי – אינו נוכח אבשלום וילן – אינו נוכח מתן וילנאי – בעד יצחק וקנין – אינו נוכח נסים זאב – אינו נוכח רחבעם זאבי – אינו נוכח אליעזר זנדברג – אינו נוכח עופר חוגי – אינו נוכח נעמי חזן – בעד תאופיק חטיב – אינו נוכח אחמד טיבי – נמנע דוד טל – אינו נוכח סאלח טריף – אינו נוכח שאול יהלום – בעד אברהם יחזקאל – אינו נוכח אליהו ישי – אינו נוכח אליעזר כהן – נגד אמנון כהן – אינו נוכח יצחק כהן – אינו נוכח רן כהן – בעד רענן כהן – אינו נוכח מוחמד כנעאן – נמנע חיים כץ – אינו נוכח יוסי כץ – בעד ישראל כץ – נגד ציפי לבני – אינה נוכחת לימור לבנת – אינה נוכחת דוד לוי – בעד מקסים לוי – אינו נוכח אביגדור ליברמן – אינו נוכח אמנון ליפקין-שחק – בעד יעקב ליצמן – בעד נחום לנגנטל – בעד עוזי לנדאו – נגד סופה לנדבר – בעד יוסף לפיד – אינו נוכח ענת מאור – בעד עסאם מח'ול – נמנע האשם מחאמיד – אינו נוכח רוני מילוא – אינו נוכח רחמים מלול – אינו נוכח מיכאל מלכיאור – בעד נואף מסאלחה – בעד יהושע מצא – אינו נוכח יצחק מרדכי – בעד דן מרידור – אינו נוכח יהודית נאות – אינה נוכחת משולם נהרי – אינו נוכח מיכאל נודלמן – אינו נוכח דני נווה – נגד אוריאל סביר – בעד יצחק סבן – אינו נוכח אליהו סויסה – אינו נוכח מרינה סולודקין – בעד אפרים סנה – בעד גדעון עזרא – נגד אברהם פורז – אינו נוכח חנן פורת – נגד אופיר פינס-פז – אינו נוכח מאיר פרוש – בעד יוסף פריצקי – אינו נוכח שמעון פרס – בעד יאיר פרץ – אינו נוכח עמיר פרץ – אינו נוכח אלכסנדר צינקר – אינו נוכח מיכאל קליינר – אינו נוכח משה קצב – אינו נוכח איוב קרא – נגד דליה רבין-פילוסוף – בעד אברהם רביץ –

א' האן: אינו נוכח אמנון רובינשטיין – אינו נוכח ראובן ריבלין –

ראובן ריבלין: נגד אבל בעד חיים אורון.

א' האן: גנדי ריגר – אינו נוכח חיים רמון – בעד אברהם בייגה שוחט – בעד יובל שטייניץ – אינו נוכח מאיר שטרית – אינו נוכח יורי שטרן – אינו נוכח ויצמן שירי – אינו נוכח סילבן שלום – נגד שלום שמחון – בעד אריאל שרון – נגד יוסי שריד – בעד נתן שרנסקי – בעד אני חוזר לקרוא בשמות חברי הכנסת שלא הצביעו: יולי-יואל אדלשטיין – אינו נוכח דוד אזולאי – בעד שלמה בן-עמי – אינו נוכח שלמה בניזרי – אינו נוכח רומן ברונפמן – אינו נוכח ויקטור בריילובסקי – אינו נוכח עוזי ברעם – אינו נוכח אהוד ברק – בעד יצחק גאגולה – אינו נוכח אריה גמליאל – אינו נוכח נסים דהן – בעד אברהם הירשזון – אינו נוכח צחי הנגבי – אינו נוכח אבשלום וילן – אינו נוכח יצחק וקנין – בעד נסים זאב – בעד רחב

א' האן: עם זאבי – נגד אליעזר זנדברג – אינו נוכח עופר חוגי – בעד תאופיק חטיב – אינו נוכח דוד טל – אינו נוכח סאלח טריף – אינו נוכח אברהם יחזקאל – אינו נוכח אליהו ישי – אינו נוכח אמנון כהן – אינו נוכח יצחק כהן – בעד רענן כהן – אינו נוכח חיים כץ – אינו נוכח ציפי לבני – אינה נוכחת לימור לבנת – אינה נוכחת מקסים לוי – אינו נוכח אביגדור ליברמן – אינו נוכח יוסף לפיד – אינו נוכח האשם מחאמיד – אינו נוכח רוני מילוא – אינו נוכח רחמים מלול – בעד יהושע מצא – אינו נוכח דן מרידור – אינו נוכח יהודית נאות – אינה נוכחת משולם נהרי – בעד מיכאל נודלמן – אינו נוכח יצחק סבן – בעד אליהו סויסה – אינו נוכח אברהם פורז – אינו נוכח אופיר פינס-פז – אינו נוכח יוסף פריצקי – נגד יאיר פרץ – בעד עמיר פרץ – אינו נוכח אלכסנדר צינקר – אינו נוכח מיכאל קליינר – אינו נוכח משה קצב – אינו נוכח אברהם רביץ – אינו נוכח אמנון רובינשטיין – אינו נוכח גנדי ריגר – אינו נוכח יובל שטייניץ – אינו נוכח מאיר שטרית – אינו נוכח יורי שטרן – אינו נוכח ויצמן שירי – אינו נוכח האם יש מישהו שלא קראתי בשמו או שלא השתתף בהצבעה?

יצחק גאגולה: בעד.

א' האן: יצחק גאגולה בעד.

א' האן: מי עוד?

א' האן: זהו.

א' האן: תודה רבה.

ראובן ריבלין: למה קודם הייתם נגד?

קריאה: מישהו שילם.

מיכאל איתן: אם תשלם תדע גם כן, בלי כסף אין כלום.

אברהם בורג: חברי חברי הכנסת וחברותיה, אני קובע, כי הודעת ראש הממשלה על צירוף שרים לממשלה התקבלה ברוב של 52 בעד, 16 נגד ושמונה נמנעים.

אברהם בורג: נעבור עכשיו להצהרת האמונים של השרים.

אברהם בורג: ראשון הבאים, יעלה ויבוא שר החקלאות החדש השר חיים אורון, בבקשה.

אברהם בורג: השר יקרא את נוסח ההצהרה ויחתום.

חיים אורון: אני חיים אורון, בן מרדכי מוטק וחיה ירליך, זיכרונם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

יוסי שריד: אדוני היושב-ראש, יש לי בקשה – – –

אברהם בורג: אתה יכול לבקש מהם אחד אחד.

אברהם בורג: השר מתן וילנאי, שר המדע, יבוא ויישבע אמונים כחבר הממשלה.

מתן וילנאי: אני מתן וילנאי – – –

אברהם בורג: רק שנייה, מתן.

אברהם בורג: תודה.

אברהם בורג: בבקשה.

אברהם בורג: חבר הכנסת וילנאי, בבקשה.

מתן וילנאי: אני מתן וילנאי, בן אסתר וזאב, זכרם לברכה, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם בורג: הבא אחריו, השר הרב מיכאל מלכיאור, שר במשרד ראש הממשלה לענייני תפוצות וחברה, יעלה, יבוא ויגיע.

אברהם בורג: השר מלכיאור, בבקשה.

מיכאל מלכיאור: אני מיכאל מלכיאור, בן אבי מורי הרב בנימין ואמי מורתי ליליאן, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם בורג: הבא בתור, שר התיירות החדש של מדינת ישראל, השר אמנון ליפקין-שחק, בבקשה.

דליה איציק: רב אחד שאפשר ללחוץ לו את הידיים.

אברהם בורג: בשלב הזה יש גם רק שרה אחת שאפשר ללחוץ לה את הידיים.

אברהם בורג: חבר הכנסת שחק, בבקשה.

אמנון ליפקין-שחק: אני אמנון ליפקין-שחק, בן צבי, זיכרונו לברכה, ושרה ליפקין, תיבדל לחיים, מתחייב כחבר הממשלה לשמור אמונים למדינת ישראל ולחוקיה, למלא באמונה את תפקידי כחבר הממשלה ולקיים את החלטות הכנסת.

אברהם בורג: השרה לקליטת עלייה, השרה יעל יולי תמיר, בבקשה.

יעל-יולי תמיר: אני יעל-יולי תמיר, בת עדה ויהודה, מתחייבת כחברת הממשלה לשמור אמונים למדינת ישראל ולחוקיה, למלא באמונה את תפקידי כחברת הממשלה ולקיים את החלטות הכנסת.

אברהם בורג: בהצלחה לממשלה במלוא מליאתה ולסגני השרים.

אברהם בורג: דרך צלחה.

אברהם בורג: אנחנו עוברים לנושא הבא בסדר-היום: הודעת השר במשרד ראש הממשלה חיים רמון על מינויו של סגן שר במשרד הקליטה.

אברהם בורג: אדוני השר, בבקשה.

חיים רמון: אדוני היושב-ראש, חברי הכנסת, בהתאם לסעיף 37(א) לחוק-יסוד: הממשלה, הנני מתכבד להודיע לכנסת, כי השרה, אני שמח – – – השרה יולי תמיר, אני מודיע על המינוי הראשון שלך.

אברהם בורג: הכול מינויים פוליטיים.

קריאה: – – –

חיים רמון: יושב-ראש הכנסת העיר הערה שאני מנוע מלחזור עליה, אבל אני מניח שהיושב-ראש יחזור עליה בהזדמנות אחרת.

חיים רמון: הוא לא יחמיץ את ההערה הזאת.

חיים רמון: בהתאם לסעיף 37(א) לחוק-יסוד: הממשלה, הנני מתכבד להודיע לכנסת, כי השרה לקליטת העלייה מינתה, באישור ראש הממשלה, את חברת הכנסת מרינה סולודקין לתפקיד סגן שר במשרד לקליטת העלייה.

אברהם בורג: תודה רבה.

אברהם בורג: חברי הכנסת וחברותיה, אנחנו עוברים להצבעה על הודעת הממשלה על רצונה להחיל דין רציפות על הצעת חוק הבזק (תיקון מס' 20), התשנ"ט–1999.

אברהם בורג: כזכור לכם, הממשלה הודיעה על בקשתה זו בישיבת הכנסת ביום ו' מנחם-אב התשנ"ט, 19 ביולי 1999.

אברהם בורג: מאחר שבמשך השבועיים מיום ההודעה לא הוגשה השגה בידי סיעה כלשהי שלא להחיל דין רציפות על הצעת החוק, אנחנו נצביע עכשיו אם להחיל את דין הרציפות כמבוקש.

אברהם בורג: מי בעד הבקשה – ירים בבקשה את ידו.

אברהם בורג: תודה רבה.

אברהם בורג: מי נגדה?

אברהם בורג: תודה.

אברהם בורג: מי נמנע?

אברהם בורג: אין.

אברהם בורג: בעד הודעת הממשלה – רוב

אברהם בורג: נמנעים – אין

אברהם בורג: התשנ"ט–1999, נתקבלה.

אברהם בורג: אני קובע שההודעה התקבלה וחל דין הרציפות.

אברהם בורג: (קריאה ראשונה)

אברהם בורג: נעבור לנושא הבא:

אברהם בורג: הצעת חוק לתיקון דיני הקניין הרוחני – התאמה להוראות הסכם הטריפס, התשנ"ט–1999, קריאה ראשונה.

אברהם בורג: מי בעד ההצעה – ירים בבקשה את ידו.

אברהם בורג: תודה רבה.

אברהם בורג: מי נגדה?

אברהם בורג: תודה.

אברהם בורג: מי נמנע?

אברהם בורג: אין.

אברהם בורג: בעד ההצעה להעביר את הצעת החוק לוועדה – רוב

אברהם בורג: נמנעים – אין

אברהם בורג: אני קובע שההצעה התקבלה.

אברהם בורג: (קריאה ראשונה)

אברהם בורג: הנושא הבא סעיף ז' – הצעת חוק לתיקון ולהארכת תוקפן של תקנות שעת-חירום (יהודה והשומרון וחבל-עזה – שיפוט בעבירות ועזרה משפטית), התשנ"ט–1999, קריאה ראשונה.

אברהם בורג: מי בעד – ירים בבקשה את ידו.

אברהם בורג: תודה רבה.

אברהם בורג: מי נגד?

אברהם בורג: תודה רבה.

אברהם בורג: מי נמנע?

אברהם בורג: בעד ההצעה להעביר את הצעת החוק לוועדה – רוב

אברהם בורג: נמנעים – אין

אברהם בורג: לוועדת החוקה, חוק ומשפט נתקבלה.

אברהם בורג: אני קובע, שגם הצעה זו התקבלה ועברה גם היא לוועדה, להכנה לקריאה שנייה ושלישית.

אברהם בורג: סעיף ח' – הודעת הממשלה על רצונה להחיל דין רציפות על הצעות חוק.

אברהם בורג: ימסור את ההודעה שר המשפטים, בבקשה.

יוסי ביילין: אדוני היושב-ראש, כנסת נכבדה, הממשלה מבקשת להחיל דין רציפות על הצעות החוק הללו: הצעת חוק המכר (מכר טובין בין-לאומי) התשנ"ז–1997; הצעת חוק העונשין (תיקון מס' 58) (עבירות זנות, מין ותועבה), התשנ"ז–1997; הצעת חוק שמאי מקרקעין, התשנ"ח–1997; הצעת חוק שירות נתוני אשראי, התשנ"ח–1997; הצעת חוק סדר הדין הפלילי (תיקון מס' 26) (הוכחת הרשעות קודמות והטלת מאסר במקום קנס), התשנ"ח–1998; הצעת חוק העברת אסירים לארצותיהם (תיקון) (נשיאת עונש מאסר בישראל על-פי פסק חוץ), התשנ"ח–1998; הצעת חוק פסיקת ריבית והצמדה (תיקון מס' 8) (ריבית פיגורים ותיקונים שונים), התשנ"ח–1998; הצעת חוק לתיקון דיני הראיות (הגנת ילדים) (תיקון מס' 6), התשנ"ח–1999; הצעת חוק לתיקון פקודת הראיות (מס' 13) (עדות שותף), התשנ"ט–1999; הצעת חוק איסור הלבנת הון, התשנ"ט–1999; הצעת חוק ההגבלים העסקיים (תיקון מס' 5), התשנ"ט–1999; הצעת חוק הגנת הצרכן (תיקון מס' 8), התשנ"ח–1998.

יוסי ביילין: תודה רבה.

אברהם בורג: תודה רבה על הודעת השר.

אברהם בורג: חברי וחברותי חברי הכנסת, שנה טובה ומבורכת, תכלה שנה וכינוסיה, תחל שנה וישיבותיה.

אברהם בורג: להתראות בשנה הבאה.

אברהם בורג: תודה רבה.